****

**ИЗВЈЕШТАЈ**

**О ОСТВАРЕЊУ ГОДИШЊЕГ ПЛАНА ИМПЛЕМЕНТАЦИЈЕ СТРАТЕГИЈЕ ЛОКАЛНОГ РАЗВОЈА ГРАДА БИЈЕЉИНА ЗА 2021. ГОДИНУ**

Бијељина, март 2022. године

С А Д Р Ж А Ј

[ИЗВРШНИ САЖЕТАК 3](#_Toc69132390)

[УВОД 5](#_Toc69132391)

[СТРАТЕШКИ ЦИЉЕВИ И ПРИОРИТЕТИ 7](#_Toc69132392)

[Визија 7](#_Toc69132393)

[Секторски циљеви 7](#_Toc69132394)

[Кључни приоритети и фокуси за 2020. годину 8](#_Toc69132395)

[Збирни преглед приоритетних пројеката и оквира за њихово финансирање обухваћених Планом имплементације 2020-2022. година 9](#_Toc69132396)

[ПРЕГЛЕД ИМПЛЕМЕНТАЦИЈЕ СТРАТЕГИЈЕ ЛОКАЛНОГ РАЗВОЈА 10](#_Toc69132397)

[Сажет осврт на претходни период имплементације 10](#_Toc69132398)

[Преглед имплементације Стратегије у извјештајној 2020. години 12](#_Toc69132399)

[Кључни резултати и остварени напредак 13](#_Toc69132400)

[Вертикална и хоризонтална усклађеност и ниво интегрисаности 29](#_Toc69132401)

[Реализовани Пројекти који нису планирани Стратегијом, а допринијели су значајно развоју града 30](#_Toc69132402)

[ИНСТИТУТИОНАЛНИ КАПАЦИТЕТИ ГРАДСКЕ УПРАВЕ И САРАДЊА СА БИТНИМ АКТЕРИМА 32](#_Toc69132403)

[КЉУЧНИ МАКРОЕКОНОМСКИ ПОКАЗАТЕЉИ 33](#_Toc69132404)

[ЗАКЉУЧЦИ, ПОУКЕ И ПРЕПОРУКЕ 41](#_Toc69132405)

# ИЗВРШНИ САЖЕТАК

Извјештавање о имплементацији Стратегије локалног развоја Града Бијељина (2014-2023. годинa), ревидоване за период 2019-2023. година, има за циљ да покрене све битне актере на размишљање и допринос што ефикаснијем доношењу одлука о реализацији стратешких приоритета економског развоја, друштвеног развоја и заштите животне средине, у оквиру дефинисанa три стратешка циља, као и 11 секторских циљева.

Годишњим Планом имплементације Стратегије локалног развоја Града Бијељина за 2021. годину било је предвиђено спровођење **52** пројекта, и то: **20** пројеката у склопу економског сектора (укупне вриједности **1.288.000,00 КМ**), **12** пројеката у друштвеном сектору (укупне вриједности **2.055.000,00 КМ**) и **20** пројеката у склопу еколошког сектора (укупне вриједности **13.990.573,63 КМ**). Укупна вриједност планираних пројеката је **17.333.573,63 КМ.**

У претходној години укупна вриједност имплементираних пројеката је износила **11.466.085,93 КМ** односно **66,15%** у односу на пројектовани финансијски оквир. Од тог износа, 59,73% (6.848.201,09 КМ) је реализовано из буџета Града, а 40,27% (4.617.884,84 КМ) из екстерних извора. Када је ријеч о конкретном броју реализованих пројеката у току 2021. године, реализовано је укупно **43**, и то: **19** пројеката у оквиру економског сектора (укупне вриједности **1.602.942,87,72 KM**), **16** пројеката у оквиру еколошког сектора (укупне вриједности **8.598.767,80 КМ**) и **9** пројекатa у оквиру друштвеног сектора (укупне вриједности **1.249.773,66 КМ**). Потребно је истаћи да је реализација одређеног броја пројеката изостала углавном због недостатка екстерних средстава и због пандемије изазване ширењем вируса корона.

За 2021. годину планирано је да се из буџета Града за реализацију стратешких пројеката издвоји **11.150.000,00 КМ**, а реализовано је **6.848.201,09 КМ** (61,42%)**.**

Укупан планирани износ екстерних средстава износио је **6.183.573,63 КМ**. Од наведеног износа, реализовано је укупно **4.617.884,84 КМ** (74,68%).

Када је ријеч о планираним стратешким пројектима од стране осталих јавних институција/предузећа са подручја града Бијељина, реализација износи **52,50%,** односно од планираних **4.953.043,63 КМ** реализовано је **2.600.000,00 КМ**.

Највећи дио средстава у 2021. години за реализацију пројеката планиралo је градско Одјељење за стамбено-комуналне послове и заштиту животне средине. Укупна планирана средства за 2021. годину у овом Одјељењу износила су **7.070.000,00 КМ (Град Бијељина: 6.686.000,00 КМ, екстерна средства: 384.000,00 КМ)**. Одјељење за стамбено-комуналне послове и заштиту животне средине је од планираних 12 пројеката у току претходне године у потпуности, односно дјелимично реализовало девет пројеката, а за њихову имплементацију је издвојено укупно **4.997.495,15 КМ** (70,68%).

Када је ријеч о закључцима и корективним акцијама у погледу претходне године, највеће препреке су се односиле на ограничена финансијска средства како из властитих тако и екстерних извора, што упућује да би у наредном периоду још више пажње требало посветити реалнијем планирању средстава за реализацију стратешких пројеката, као и константном унапређењу пословног окружења са циљем привлачења нових инвестиција. Такође, велику препреку ка реализацији планираних пројеката представљала је и пандемија проузрокована ширењем вируса корона. Због пооштрених мјера које је у претходном периоду константно уводио Штаб за ванредне ситуације Републике Српске, али и због преусмјеравања новчаних средстава у сврхе сузбијања пандемије, реализација одређених пројеката је пролонгирана за наредни период.

Значајно је истаћи да је Град Бијељина, међу четири прве локалне заједнице у БиХ, успио испунити услове и добити сертификат као локална заједница са повољним пословним окружењем (BFC SEE - Business Friendly Certificatе South East Europe). Oвај сертификат представља потврду да Град Бијељина нуди инвеститорима услуге високог квалитета олакшавајући њихово пословање и да непрестано ради на побољшању пословног амбијента у локалној заједници, што представља један од битних предуслова за горе наведене активности. Одсјек за ЛЕР и ЕИ је координисао са релевантним одјељењима и активно радио на успостављању доказа и у току надзорне провјере презентовао у име Града БФЦ верификаторима остварени напредак, што је резултирало успјешном провјером града као повољног пословног окружења.

Такође је битно нагласити да Град Бијељина, у складу са **Глобалном агендом 2030 и Циљевима одрживог развоја**, промовише партнерство јавног, цивилног, приватног сектора и академске заједнице и реализује низ пројеката у партнерству, због чега представља позитиван примјер имплементације наведене Агенде, не само у БиХ него и у региону.

У складу са стратешким опредјељењем да до 2030. године град Бијељина постане ГРАД БУДУЋНОСТИ, Градска управа Града Бијељина припрема и реализује низ програма, пројеката и активности кроз које ствара предуслове за одрживи привредни, друштвени и еколошки развој.

# УВОД

Циљ овог Извјештаја је да на једноставан и јасан начин представи резултате имплементације Стратегије локалног развоја Града Бијељина током 2021. године. Документ, такође, садржи поуке и препоруке за будући рад и предлаже мјере за побољшање процеса и резултата имплементације Стратегије локалног развоја Града Бијељина. Његова сврха је да покрене све битне актере на размишљање и допринесе остварењу стратешких и секторских циљева и буде од помоћи у доношењу одлука о приоритетима у наредним годинама.

Стратегија локалног развоја представља документ који даје оквир за дефинисање заједничких циљева, подстицање локалних снага, али и одговор на изазове будућег развоја града и свеукупног живота у њему. Као таква, Стратегија је у складу са стратегијама и политикама на вишим нивиома власти, и то прије свега са Стратегијом развоја локалне самоуправе у Републици Српској за период 2017-2021. година, али и са другим секторским стратегијама на државном и ентитетском нивоу.

Стратегија локалног развоја Града Бијељина за период 2014-2023. година (у даљем тексту: Стратегија) усвојена је на 17. сједници Скупштине Града Бијељина, одржаној дана 27.12.2013. године, као кључни стратешко-плански документ Града, који би требало да подстиче будући раст и развој заједнице.

Стратегија је током 2018. године ревидована за период 2019-2023. година, а усвојена је на 24. сједници Скупштине Града Бијељина одржаној 05.02.2019. године. Као прва јединица локалне самоуправе у Републици Српској и БиХ која је препознала значај одрживог развоја, Град Бијељина је током процеса ревизије своју Стратегију ускладио са Агендом 2030 и Циљевима одрживог развоја. Опредјељујући се за систематски приступ у достизању одрживог развоја, Град Бијељина је као једина локална самоуправа у БиХ истакнут као позитиван примјер у локализацији Агенде 2030 у првом БиХ извјештају о напретку у реализацији циљева одрживог развоја, који је презентован Скупштини Уједињених нација у Њујорку у јуну 2019. године.

Ревидовану Стратегију локалног развоја Града Бијељина за период 2019-2023. година израдио је Развојни тим Града Бијељина у оквиру Пројекта локалног интегрисаног развоја (ЛИР), који представља заједничку иницијативу Развојног програма Уједињених нација (UNDP) и Европске Уније. У изради су учествовала бројна радна тијела која је именовао Градоначелник, уз пуно учешће јавног, приватног и невладиног сектора. Током процеса ревизије Стратегије одржанa су четири састанка Развојног тима и два састанка Партнерских група. Како би се обезбиједила потпуна транспарентност процеса ревизије Стратегије, одржано је и осам фокус група које су укључиле преко 300 представника НВО сектора, привреде, одборника у Скупштини, предсједника мјесних заједница, туристичке агенције и организација, спортских удружења, јавних предузећа, представника академске заједнице и институција културе и образовања, а све то са циљем укључивања што већег броја представника грађана у процес стратешког планирања. Од стране учесника фокус група упућено је 27 пројектних приједлога, од којих је 20 укључено у Стратегију, а 7 стављено на резервну листу (због неизвјесног извора финансирања или недостатка конкретног пројектног приједлога). Прије самог усвајања ревидоване Стратегије, одржан је завршни састанак са 45 представника Партнерских група и члановима Координационог тијела за праћење имплементације Стратегије, али и свих осталих екстерних и интерних сарадника, на којем је представљен и верификован коначни приједлог наведеног документа.

Подаци који су коришћени приликом израде Извјештаја прикупљани су континуирано од релевантних одјељења Градске управе одговорних за реализацију и праћење имплементације пројеката, као и од релевантних екстерних партнера, односно јавних установа и предузећа која су дефинисана као носиоци имплементације одређених стратешких пројеката.

Помоћу секторских показатеља се прати допринос пројеката у остварењу стратешких и секторских циљева, а макроекономски показатељи омогућавају праћење трендова и поређење града са трендовима на нивоу ентитета и државе.

# СТРАТЕШКИ ЦИЉЕВИ И ПРИОРИТЕТИ

## Визија

На тромеђи панонске равнице, Град Бијељина, универзитетски, културни, здравствени и спортски центар и регионални лидер економског развоја, кроз савремени и интегрисани приступ одрживом развоју привреде, пољопривреде и заштите животне средине креира толерантну заједницу успјешних и образованих људи, у којој се квалитетно живи и стварају једнаке могућности за све.

План интегрисаног, одрживог развоја града Бијељина заснива се на остварењу три стратешка циља:

1. **Изградити јачу и конкурентнију привреду базирану на развоју пољопривреде, индустрије и туризма у којој људи са стручним знањима оптимално користе друштвене, географске и инфраструктурне ресурсе**.
2. **Изградити толерантну, образовану и инклузивну заједницу са развијеном друштвеном инфраструктуром, квалитетним јавним услугама и једнаким могућностима за све грађане.**
3. **Успоставити интегрисани приступ заштити животне средине уз одговорније коришћење природних ресурса и обновљивих извора енергије и унапријеђену енергетску ефикасност.**

## Секторски циљеви

Приоритетни сектори за развој града Бијељина су: економски развој, друштвени развој и заштита животне средине. У оквиру ових сектора, дефинисани су сљедећи циљеви:

**Економски сектор**

1. Јачати капацитете малих и средњих предузећа и предузетништва уз сталан раст запослености;
2. Обезбиједити подршку за покретање, проширивање и модернизацију пољопривредне производње;
3. Повећати конкурентност Бијељине као туристичке дестинације.

**Друштвени сектор**

1. Унаприједити квалитет предшколског, основног, средњег и високог образовања;
2. Створити просторно-техничке предуслове за унапређење културне понуде града и повећање броја корисника спортско-рекреативних активности;
3. Унаприједити ниво социјално-здравствене заштите и бриге о рањивим категоријама становништва;
4. Унаприједити квалитет услуга и учешће грађана у раду Градске управе.

**Заштита животне средине**

1. Побољшати квалитет комуналних услуга за грађане;
2. Увести ефикасан систем заштите од елементарних непогода и смањити загађење земљишта, површинских водотокова и подземних вода;
3. Унаприједити урбану мобилност;
4. Побољшати енергетску ефикасност и коришћење обновљивих извора енергије.

## Кључни приоритети и фокуси за 2021. годину

Годишњим Планом имплементације Стратегије локалног развоја Града Бијељина за 2021. годину било је предвиђено спровођење **52** пројекта, и то: **20** пројеката у склопу економског сектора (укупне вриједности **1.288.000,00 КМ**), **12** пројеката у друштвеном сектору (укупне вриједности **2.055.000,00 КМ**) и **20** пројеката у склопу еколошког сектора (укупне вриједности **13.990.573,63 КМ**). Укупна вриједност планираних пројеката је **17.333.573,63 КМ.**

Планирано је да се највећи дио средстава реализује у оквиру сектора заштите животне средине, у износу од 13.990.573,63 КМ. У оквиру овог сектора неки од најзначајнијих пројеката су*: Изградња нове аутобуске станице на локацији старе жељезничке станице* (2.200.000,00 КМ)*, Реконструкција дијела јавне расвјете на подручју града Бијељина у ЛЕД технологију* (2.000.000,00 КМ)*, Модернизација путне мреже* (1.250.000,00 КМ)*, Изградња дринског насипа – Дионица 2, етапа 4* (ЈУ „Воде Српске“, 3.120.000,00 КМ)*, Изградња и реконструкција електроенергетских објеката на подручју града Бијељина* (ЗЕДП „Електро-Бијељина“, 1.833.043,63 КМ)*.* **Реализација ових пројеката директно доприноси остварењу Стратешког циља 3, као и Секторских циљева 3.1, 3.2, 3.3 и 3.4.**

У складу са дефинисаним секторским циљевима, кључни приоритети у економском сектору су развој малих и средњих предузећа, као и подршка привреди у сузбијању посљедица корона вируса (520.000,00 КМ) и пољопривредни развој (560.000,00 КМ), као и друге активности у циљу стварања бољег пословног окружења и привлачења инвеститора. **Реализација ових пројеката директно доприноси остварењу Стратешког циља 1, као и Секторских циљева 1.1, 1.2 и 1.3.**

За развој друштвеног сектора планирано је **2.055.000,00 КМ** како би се наставила улагања планирана у 2021. години, а односи се прије свега на значајне инфраструктурне пројекте. Што се тиче кључних приоритета, од улагања у друштвени сектор најзначајнији су пројекти *Санација и реконструкција објекта Соколски дом у Бијељини* (700.000,00 КМ), *Стамбено збрињавање Рома 2018/19 – Изградња и реконструкција 6 стамбених објеката* (450.000,00 КМ), *Израдња радионица за потребе Техниче школе „Михајло Пупин“ у Бијељини* (375.000,00 КМ), *Изградња фискултурне сале у склопу ОШ „Јован Дучић“ у Патковачи* (225.000,00 КМ). **Реализација ових пројеката директно доприноси остварењу Стратешког циља 2, као и Секторских циљева 2.1, 2.2, 2.3 и 2.4.**

## Збирни преглед приоритетних пројеката и оквира за њихово финансирање обухваћених Планом имплементације 2021-2023. година

За плански период 2021-2023. година укупно је планирано 48 пројеката и битно је истаћи да се највећим дијелом ради о пренесеним пројектима који су започети 2020. године или раније.

Посматрајући по развојним секторима за период 2021-2023. година, у склопу економског сектора је укупно планирано 12, у друштвеном сектору 8 пројеката, те у сектору заштите животне средине планирано је 28 пројеката.

***Графикон 1.*** Структура пројеката по секторима

За реализацију ових пројеката за период 2021-2023. година планирано је 53.478.000,00 КМ.

Планирано је да се у периоду од 2021. до 2023. године највећи дио средстава реализује у сектору заштите животне средине 48.039.000,00 КМ, док је за економски развој планирано 2.404.000,00 КМ и за друштвени развој 3.035.000,00 КМ.

***Графикон 2.*** Структура финансирања пројеката у 2021. години

***Графикон 3.*** Структура финансирања по секторима

На основу приложене статистике, уочава се да су за друштвени и економски развој планирана несразмјерно мала средства, у односу на сектор заштите животне средине. У економском сектору, највише средстава је планирано за подстицаје за пољопривредни развој, док су у друштвеном сектору највећа улагања планирана за изградњу и реконструкцију објеката културе и образовања. У сектору заштита животне средине, највећа улагања у периоду 2021-2023. година планирана су у области саобраћајне и комуналне инфраструктуре.

# ПРЕГЛЕД ИМПЛЕМЕНТАЦИЈЕ СТРАТЕГИЈЕ ЛОКАЛНОГ РАЗВОЈА

## Сажет осврт на претходни период имплементације

Годишњим Планом имплементације Стратегије локалног развоја Града Бијељина за 2021. годину предвиђено је спровођење **52** пројекта укупне вриједности **17.333.573,63 KM.** Укупна вриједност имплементираних пројеката је **11.466.085,93 КМ**, што је **66,15**% у односу на пројектовани финансијски оквир. Од тог износа 59,73% је реализовано кроз буџет Града, а 40,27% из екстерних извора.

Као што је наведено у уводном дијелу, у области **заштите животне средине** најзначајнији дио пројеката спроводи градско Одјељење за стамбено-комуналне послове и заштиту животне средине, чија су укупна планирана средства за 2021. годину износила **7.070.000,00 КМ,** од чега је реализовано **4.997.495,15 КМ.**

Неки од значајнијих пројеката које спроводи градско Одјељење за стамбено комуналне послове и заштиту животне средине су: *Изградња нове аутобуске станице на локацији старе жељезничке станице* (2.200.000,00 КМ)*, Реконструкција дијела јавне расвјете на подручју града Бијељина у ЛЕД технологију* (2.000.000,00 КМ)*, Модернизација путне мреже* (1.250.000,00 КМ)*, Изградња система за заштиту од поплава* (500.000,00 КМ)*, Набавка видео надзора на подручју града Бијељина* (200.000,00 КМ)*, Гасификација града Бијељина* (200.000,00 КМ)*, Наставак активности на изградњи канализационе мреже на подручју града Бијељина* (200.000,00 КМ)*, Изградња паркинг гараже* (200.000,00 КМ)*, Проширење водоводне мреже* (180.000,00 КМ)*.*

Поред наведених, неки од најзначајнијих пројеката који су се нашли у Плану имплементације Стратегије локалног развоја за 2020. годину јесте пројекат који реализује ЈУ „Воде Српске“ *Изградња дринског насипа – Дионица 2, етапа 4* (3.120.000,00 КМ), као и пројекат који реализује ЗЕДП „Електро-Бијељина *Изградња и реконструкција електроенергетских објеката на подручју града Бијељина* (1.833.043,63 КМ).

Реализација ових пројеката директно доприноси остварењу Стратешког циља 3, што подразумијева успостављање интегрисаног приступа заштити животне средине уз одговорније коришћење природних ресурса и обновљивих извора енергије и унапређењу енергетске ефикасности.

У складу са дефинисаним секторским циљевима, кључни приоритети у **економском сектору** се односе на развој малих и средњих предузећа и подршку привреди у сузбијању посљедица корона вируса (520.000,00 КМ). Према планираној динамици су реализовани и пројекти планирани за унапређење пољопривредног развоја (656.926,41 КМ). Реализација ових пројеката директно доприноси остварењу Стратешког циља 1, односно изградњи јаче и конкурентније привреде базиране на развоју пољопривреде, индустрије и туризма.

За 2021. годину планирано је и низ пројеката из пољопривреде као што су: *Подршка развоју сточарства*, Подршка руралном развоју – уређење некатегорисаних макадамских путева ради лакшег приступа обрадивом земљишту, *Подршка развоју пластеничке производње*, *Подршка подизању нових засада воћа*, *Подршка набавци система за наводњавање и лукове*, *Подршка руралном развоју – инвес. у пољопровреду, сертиф. пољопривредне производњесавјетодавство и подршка младим пољопривредницима.* Оно што је битно истаћи, јесте да је за наведене пројекте било заинтересованих пољопривредних произвођача, те да су за њихову реализацију обезбијеђена средства из буџета Града Бијељина и у наредном периоду ће бити извршена исплата захтјева који су предати Аграрном фонду, а значајну подршку развоју пољопривреде на подручју Бијељине пружило је Министарство пољопривреде, шумарства и водопривреде Републике Српске. Кад је ријеч о екстерним финансирањима, Агенција за аграрна плаћања још увијек није доставила податке, тако да ће та информација бити позната у току године.

У погледу кључних приоритета и фокуса, од улагања у **друштвени сектор** значајни су пројекти *Санација и реконструкција објекта Соколски дом у Бијељини* (700.000,00 КМ), *Стамбено збрињавање Рома 2018/19 – Изградња и реконструкција 6 стамбених објеката* (450.000,00 КМ), *Израдња радионица за потребе Техниче школе „Михајло Пупин“ у Бијељини* (375.000,00 КМ), *Изградња фискултурне сале у склопу ОШ „Јован Дучић“ у Патковачи* (225.000,00 КМ). Реализација наведених пројеката се одвијала по плану у 2021. години и њихова реализација директно доприноси остварењу Стратешког циља 2 – изградња толерантне, образовне и инклузивне заједнице са развијеном друштвеном инфраструктуром, квалитетним јавним услугама и једнаким могућностима за све грађане.

У погледу утицаја реализације Стратегије на стање макро показатеља, током 2021. године је, усљед појаве пандемије изазване вирусом корона, дошло до значајних промјена у односу на претходне три године. Наиме, због мјера које су увођене како у Босни и Херцеговини, тако и у цијелој Европи и остатку свијета, дошло је до негативних трендова у смислу смањеног броја регистрованих пољопривредних газдинстава, повећаног броја корисника социјалне заштите, мањег броја запослених особа у односу на 2021. годину, као и смањеног броја долазака туриста у Бијељину.

Oграничена финансијска средства како из властитих тако и екстерних извора током претходне године представљала су највећи проблем у смислу реализације пројеката који су предвиђени Стратегијом. Та чињеница је показатељ да би у наредном периоду требало радити више на реалнијем планирању пројеката и извора финансирања, као и на стварању бољег пословног окружења за привлачење нових инвестиција. Такође, као што је наведено у уводном дијелу, пандемија изазвана ширењем вируса корона у великој мјери је утицала на реализацију планираних пројеката.

Град Бијељина је испунио услове за ресертификацију града са повољним пословним окружењем према захтјевима БФЦ СЕЕ стандарда (Business Friendly Certification South East Europe – BFC SEE). БФЦ верификаторима је презентован остварени напредак у претходном периоду, што је као крајњи резултат имало успјешну надзорну провјеру Града као повољног пословног окружења.

## Преглед имплементације Стратегије у извјештајној 2021. години

***Графикон 4.*** Реализација планираних средстава по секторима

Када је ријеч о финансијској реализацији, укупна реализација пројеката износи **66,15%** у односу на план. При томе, у структури реализованих пројеката 59,73% се односи на финансирање из буџета Града, а 40,27%из осталих извора финансирања.

У табелама у наставку је дат детаљан приказ реализованих пројеката у односу на планирано, укупно и по секторима.

|  |  |  |  |  |  |
| --- | --- | --- | --- | --- | --- |
| **ПРЕГЛЕД (потпуно и дјелимично реализовани пројекти)** | | **Укупно** | **Буџет** | **Екстерна средства** | |
|
| **ПЛАНИРАНО** |  |  |  |  | |
| Укупан износ **планираних** пројеката | | **17.333.573,63** | **11.150.000,00** | **6.183.573,63** | |
| % структура финансирања | | **100%** | **64,33%** | **35,67%** | |
|  |
| Укупан износ у потпуности или дјелимично **реализованих** пројеката | | **11.466.085,93** | **6.848.201,09** | **4.617.884,84** |
| % структура финансирања | | **66,15%** | **59,73%** | **40,27%** | |

***Табела 1.*** Преглед планираних и остварених пројеката у 2021. години

|  |  |  |  |  |  |
| --- | --- | --- | --- | --- | --- |
| **2021.** | **Област** | **Збирна финансијска вриједност пројеката** | | **Структура финансирања реализованих пројеката** | |
| **Планирано (КМ)** | **Реализовано (КМ)** | **Буџет (%)** | **Остало (%)** |
| Економски развој | 1.288.000,00 | **1.602.942,87** | 97,87% | 2,13% |
| Друштвени развој | 2.055.000,00 | **1.264.375,26** | 71,84% | 28,16% |
| Еколошки развој | 13.990.573,63 | **8.598.767,80** | 50,83% | 49,17% |
| **Укупно** | **17.333.573,63** | **11.466.085,93** | **59,73%** | **40,27%** |

***Табела 2.*** Финансијска пројекција планираних у односу на остварене пројекте распоређених по секторима на основу Плана имплементације за 2021. годину

## Кључни резултати и остварени напредак

На основу свих прикупљених и обрађених података о имплементацији пројеката у извјештајном периоду, може се закључити да се годишњи резултати рада огледају првенствено у изграђеној чврстој инфраструктури (уређење токова и обала ријека и канала, модернизација путне мреже, модернизација јавне расвјете у граду, изградња нове аутобуске станице и слично). Највећи напредак је остварен у области заштите животне средине и друштвеног сектора, јер су у оквиру овог сектора реализовани значајни капитални пројекти, који су кључни за даљи напредак и развој и на које се ослањају даљи пројекти, као надградња. Међутим, велики број пројеката представља активности и мјере које се настављају из године у годину. Битно је истаћи да је планом имплементације предвиђен велики број мјера које ће се реализовати и у наредним годинама и које ће значајно утицати на остварење секторских циљева.

Реализовани су и пројекти који нису планирани Стратегијом развоја, а који значајно доприносе одрживом развоју Бијељине и остварењу релевантних стратешких циљева.

**Економски сектор**

**СЕЦ 1.1. Јачати капацитете малих и средњих предузећа и предузетништва уз сталан раст запослености**

У оквиру СЕЦ 1.1. у 2021. години Годишњим планом имплементације Стратегије локалног развоја Града Бијељина, у оквиру послова Одјељења за привреду, реализовани су сљедећи стратешки пројеки, мјере и редовни послови:

* + - 1. *Подстицаји привреди у оквиру буџетске ставке ''Афирмација предузетништва, студије, сајмови''*, са планираним финансијским оквиром од 20.000,00 КМ.

Укупна реализована средства за ову ставку износе **20.000,00 КМ**. На овај начин је омогућено одржавање манифестације „Сајам меса“ која је за циљ имала приказивање квалитета и разноврсности меса и месних прерађевина у Семберији.

* + - 1. ***Субвенције привредним субјектима***, са планираним буџетским оквиром од 10.000,00 КМ.

Укупна реализована средства за ову ставку износе **171.700,00 КМ**, од чега субвенције за ЈП „Градска топлана“ Бијељина износе 171.000,00 КМ и 700,00 КМ на име исплаћене финансијске помоћи за једно предузетничко друштво које, због емидемиолошких мјера, није било у могућности да обавља своју дјелатност.

* + - 1. ***Подстицаји утврђени Програмом утрошака средстава остварених по основу концесионе накнаде***, са планираним буџетским оквиром од 180.000,00 КМ.

Средства су додијељена на основу Одлуке о додјели бесповратних финансијских средстава на име финансијске помоћи самосталним предузетницима у циљу ублажавања посљедица пандемије изазване ширењем вируса COVID-19 са укупним износом помоћи од 200.000,00 КМ. Циљ је био стављање у функцију финансијских средстава на име помоћи привредницима на подручју Града Бијељина, којима је у вријеме пандемије, у циљу спречавања ширења заразе закључцима Републичког штаба и наредбама Градског штаба за ванредне ситуације Града Бијељина, био привремено забрањен рад. Средства су додијељена као једнократна интеревентна подршка усмјерена на опоравак од посљедица кризе и рецесије предузетницима којима је најдуже био забрањен рад. Додјела средстава реализована је путем јавног позива, а средства су додијељена за 282 корисника са појединачним износом од 709,00 КМ, односно укупно је реализовано **199.938,00 КМ**.

* + - 1. **Субвенција ЈП „Градско гробље“ у циљу сузбијања посљедица корона вируса,** са планираним буџетским оквиром од 50.000,00 КМ.

Средства су додијељена предузећу у цјелокупном износу, а на основу достављеног извјештаја о утрошку средстава, реализовано је укупно **49.944,00 КМ**. Овим средствима је набављено погребно возило, а подржане су и услуге радова на припреми градилишта за потребе уређења гробних поља. Наведеним активностима се у значајној мјери допринијело побољшању услуга на градском гробљу.

* + - 1. **Субвенција ЈП „Градска топлана“ Бијељина у циљу сузбијања посљедица корона вируса**, са планираним буџетским оквиром од 50.000,00 КМ.

У извјештају предузећа о утрошку средстава наведено је да су средства утрошена за набавку и испоруку угља за грејну сезону 2020/2021. година у износу од **50.000,00 КМ.** Наведеном активношћу је, за вријеме зимских мјесеци, осигурана испорука гријања свим грађанима који користе услуге ЈП „Градска топлана“.

* + - 1. **Подстицаји утврђени Програмом утрошка средстава остварених по основу концесионе накнаде**, са планираним буџетским оквиром од 130.000,00 КМ.

Овим Програмом, у току 2021. године, средства су додијељена као подршка самозапошљавању незапослених лица и креирању нових радних мјеста, у циљу повећања запослености и економске активности кроз процес самозапошљавања у области занатско-предузетничке дјелатности. Бесповратна средства су додијељена за 21 корисника, а износ одобрених средстава износио је 6.190,40 КМ по кориснику, односно укупно је реализовано **130.000,00 КМ**.

* + - 1. ***Пословни форум менаџера***, са планираним буџетским оквиром од 15.000,00 КМ.

Активност није реализована због пандемије изазване ширењем вируса корона.

Такође, у оквиру овог сектора планирано је да се подржи 15 постојећих МСП, најмање 10 постојећих предузетника, као и да се очува 30 радних мјеста у постојећим МСП, односно 5-10 радних мјеста код постојећих предузетника. Ово се остварује, прије свега, преко мјера које континуирано реализују Развојна агенција Града Бијељина, градско Одјељење за привреду и Одсјек за ЛЕР и ЕИ, кроз јавне позиве на годишњој основи. Мјере се спроводе с циљем пружања подршке постојећим привредним субјектима у даљем развоју и унапређењу квалитета пословања, подршке и афирмације развоја предузетништва и микро предузећа на подручју града Бијељина, као и пружања подршке грађанима који желе да започну властити бизнис.

Развојна агенција Града Бијељина је у току 2021. године реализовала четири јавна позива. Три јавна позива се налазе у Годишњем плану имплементације Стратегије локалног развоја Града Бијељина за 2021. годину, а више детаља о четвртом пројекту (*Подстицај пројектима самозапошљавања младих)* је наведено у дијелу *Реализовани Пројекти који нису планирани Стратегијом, а допринијели су значајно развоју града* (страна 31):

* + - 1. *Мјере подстицаја за развој постојећих МСП-а на подручју града Бијељина,* са планираним буџетским оквиром од 30.000,00 КМ*.*

Укупни додијељени износ по овој мјери износи **49.100,00 КМ**, а бесповратна средства су додијељена за 12 предузетника. Кроз овај јавни позив привредници су набавили опрему неопходне за унапређење пословања, а запослена су четири нова радника.

* + - 1. ***Мјере подстицаја развоја новооснованих привредника на подручју града Бијељина***. са планираним буџетским оквиром од 30.000,00 КМ.

За ове намјене је издвојено укупно **43.300,00 КМ** из градског буџета. Овим средствима је подржано 17 новооснованих привредника, чиме је у значајној мјери ојачана привреда на подручју Бијељине.

* + - 1. ***Мјере подстицаја за развој предузетништва на подручју града Бијељина***, са планираним буџетским оквиром од 20.000,00 КМ.

Кроз ову мјеру подржано је укупно 20 предузетника и издвојена су средства у износу од **40.600,00 КМ**. Овим средствима је подржано укупно 20 предузетника, који су набавили алат и опрему за рад и запослили укупно пет радника.

Укупна одобрена средства за реализацију пројеката који су у надлежности Агенције за развој МСП износе 80.000,00 КМ, а за реализацију наведених пројеката утрошено је **133.000,00 КМ**, док је за реализацију пројекта *Подстицај пројектима самозапошљавања младих* издвојено додатних **87.000,00 КМ**.

Наведеним активностима укупно је подржано запошљавање 29 нових радника, очувано је више од 90 радних мјеста, основано је 17 нових привредних субјеката и подржано 32 постојећих предузетника.

Поред наведених мјера подршке, Одсјек за локални економски развој и европске интеграције је реализовао пројекат који је за циљ имао јачање привреде на подручју града кроз оснивање нових предузетника. Кроз пројекат ***IMPAКT инкубатор пословних идеја***, укупне вриједности **65.000,00 КМ** (Швајцарска влада: 25.000,00 КМ, Град: 40.000,00 КМ) подржано је, односно успостављено је 10 нових предузетника.

Такође, у току 2021. године Град Бијељина и Завод за запошљавање РС – Филијала Бијељина реализовали су "Програм подршке развоју занатства кроз самозапошљавање незапослених лица са евиденције бироа Бијељина", чија укупна вриједност износи 40.000,00 КМ (Град Бијељина: 20.000,00 КМ, ЗЗЗРС: 20.000,00 КМ). Програмом су додијељена подстицајна средства за самозапошљавање 8 лица која се налазе на евиденцији Завода за запошљавање. Јавни позив је објављен 2020. године, а реализација Програма кроз исплату средстава настављена је у 2021. години.

На основу наведеног, у току 2021. године кроз реализацију 6 пројеката je **подржано 39 нових предузетника, обезбијеђено 60 нових радних мјеста и сачувано више од 90 постојећих радних мјеста**. Овим активностима се у значајној мјери утиче на одрживост привреде на подручју Бијељине у периоду кад је Републички штаб за ванредне ситуације уводио непопуларне мјере које су негативно утицале на привреду, а све са циљем спречавања ширења вируса корона.

У оквиру овог секторског циља Одсјек за ЛЕР и ЕИ је реализовао пројекат ***Бизнис инкубатор: Шанса за почетак, пројекат „Иновациони центар за одрживи развој-ИнЦОР“.*** Иницијатива за успостављање Иновационог центра за одрживи развој Града Бијељина проистекла је из одржаних радионица са студентима нашег града, који су том приликом изнијели низ квалитетних приједлога, којима би се живот младих људи на подручју града унаприједио, а чиме би се допринијело смањењу процента одласка младих људи са ових простора. Након проналаска простора, реновирања и довођења у стање коришћења у 2020. години, у току 2021. године је набављена мрежна опрема која ће се користити у просторијама ИнЦОР-а, а њена укупна вриједност је износила **6.548,50 КМ**. Такође, кроз пројекат „DigitalBIZ“, који спроводи Развојни програм Уједињених нација у БиХ, подржана је реализација обука на тему дигиталног маркетинга, чија имплементација је извршена у првом кварталу 2022. године у Иновационом центру за одрживи развој – ИнЦОР. Донаторска средства износе **9.158,00 КМ** и утрошена су за реализацију двије обуке из области Дигиталног маркетинга за 32 представника привредног сектора.

**СЕЦ 1.2. Обезбиједити подршку за покретање, проширивање и модернизацију пољопривредне производње**

У оквиру СЕЦ 1.2. који се односи на повећање прихода пољопривредних произвођача кроз активности организовања произвођача, јачања материјалних ресурса и људских капацитета, организоване су подстицајне мјере преко Аграрног фонда Града Бијељина. Износ од 656.926,41 КМ из буџета Града је распоређен на мјере и подршку предвиђену Стратегијом локалног развоја. Исплата подносиоцима захтјева ће бити реализована у 2022. години.

1. ***Подршка развоју воћарства и интегралне производње воћа***, са планираним финансијским оквиром од 20.000,00 КМ.

У 2021. години поднесена су два захтјева по основу подршке подизању нових засада. Укупна вриједност средстава за исплату износе **3.638,02** **КМ**. По овом основу подигнут је један засад шљиве укупне површине 1 ха и један засад љешника укупне површине 0,6 ха.

1. ***Подршка развоју сточарства,*** са планираним финансијским оквиром од 300.000,00 КМ.

Одлуком о програму коришћења средстава за подстицај пољопривредне производње одобрено је 477.000,00 КМ. У 2021. години поднесено је 592 захтјева по основу Подршке сточарству. Од укупног броја захтјева за властити узгој јуница поднијето је 182 захтјева, што се односи на 668 комада јуница. За властити узгој назимица поднијето је 89 захтјева, што се односи на 719 комада кавлитетних супрасних назимица. За набавку телади за даљи тов поднијето је 279 захтјева, што се односи на 1.879 комад телади. За набавку прасади за даљи тов поднијето је 27 захтјева, што се односи на 6.252 комада прасади. За властити узгој приплодних оваца поднијето је 11 захтјева, што се односи на 328 комада приплодних оваца. За узгој пчела поднијета су укупно 4 захтјева преко удружења пчелара, који обухватају 190 пчелара са укупно 11.376 кошница. Укупан износ средства по основу подршке сточарству износи **473.400,00 КМ**.

1. ***Подршка развоју пластеничке производње,*** са планираним финансијским оквиром од 50.000,00 КМ.

Одлуком о програму коришћења средстава за подстицај пољопривредне производње одобрено је 70.000,00 КМ. У 2021. години поднесено је 85 захтјева по основу Подршке пластеничкој производњи и наводњавању, док се на подизање пластеника односи 31 захтјев. Подстицај је исплаћен према Правилнику о начину и условима подстицаја у пољопривредној производњи за 2021. годину у износу од 67.531,59 КМ, од чега је за подршку изградњи пластеника исплаћено је **29.299,54 КМ**. По основу пластеничке производње обновљени су стари пластеници и подигнути нови у површини од 66.020 m2.

1. ***Подршка набавци система за наводњавање******и лукове до 10%****,*са планираним финансијским оквиром од 20.000,00 КМ.

Одлуком о програму коришћења средстава за подстицај пољопривредне производње одобрено је 70.000,00 КМ. У 2021. години поднесена су 53 захтјева за подршку набавци система за наводњавање „кап по кап“ и један захтјев за набавку система за наводњавање „Тифон“. Подстицај је исплаћен према Правилнику о начину и условима подстицаја у пољопривредној производњи за 2021. годину у износу од 67.531,59 КМ, од чега је **38.232,05 КМ** издвојено за набавку система за наводњавање.

1. ***Подршка руралном развоју – уређење некатегорисаних макадамских путева ради лакшег приступа обрадивом земљишту***, са планираним финансијским оквиром од 150.000,00 КМ.

Средства су предвиђена Одлуком о програму коришћења средстава за подстицај пољопривредне производње и налазе се у тачки Подршка изградњи инфраструктуре у износу од 99.801,00 КМ. У 2021. години предсједници савјета мјесних заједница поднијели су 22 захтјева по основу Подршке изградњи инфраструктуре. За подршку изградњи инфраструктуре спроведена је Јавна набавка укупне вриједности **99.754,20 КМ**. Подршка изградњи инфраструктуре односи се углавном на уређење некатегорисаних и њивских макадамских путева у сеоском подручју. Овом мјером уређено је преко 16.000 метара путева који повезују сеоска домаћинства са њиховим обрадивим површинама.

1. ***Подршка руралном развоју – Инвестиције у пољопривреду, сертификација пољопривредне производње, савјетодавство и подршка младим пољопривредницима***, са планираним финансијским оквиром од 20.000,00 КМ.

Средства су предвиђена Одлуком о програму кориштења средстава за подстицај пољопривредне производње и налазе се у тачки Суфинансирање анализа земљишта, набавци основног стада и пластеника у износу од 42.649,39 КМ. По основу суфинасирања основног стада и пластеника поднијето је седам захтјева и сви су подржани у укупном износу од 12.392,00 КМ. По основу ове мјере суфинасрана је набавка девет назимица за два пољопривредна произвођача и набављено је 600 m2 пластеника за пет пољопривредних произвођача. За подршку сертификацији пољопривредне производње у 2021. години поднијет је један захтјев и подржан је износом од 210,60 КМ. За ове намјене је у току 2021. године издвојено укупно **12.602,60 КМ**.

**СЕЦ 1.3. Повећати конкурентност Бијељине као туристичке дестинације**

Прикупљени су и обрађени статистички подаци о туристичком промету на територији града Бијељина који се односе на број долазака и ноћења туриста. Од 01.01.2021. до 01.09.2021. године, Бијељину је посјетило 21.514 туристa који су реализовали 36.335 ноћења, што је у односу на 2020. годину за исти период више долазака за 1%, а остварених ноћења мање за 19%.

Напомена: Број долазака и ноћења туриста за 2021. годину није потпун, јер Туристичка организација Града Бијељина још увијек од стране Републичког завода за статистику није добила податке за посљедња три мјесеца.

У току 2021. године, Туристичка организација Града Бијељина је успјешно реализовала сљедећих десет пројеката из области туристичке промоције и унапређења туристичке понуде Бијељине:

1. ***„Савска регата 2021“***

У овој манифестацији учествовало је око 890 учесника, који су користили 220 пловила. Издвојена средства из буџета Града за организацију ове манифестације износила су **11.462,72 КМ**.

1. ***„Златни котлић Семберије 2021“***

У такмичењу за најбољу рибљу чорбу учествовала је 61 екипа из Републике Српске и Србије. Издвојена средства из буџета Града за организацију ове манифестације износила су **9.800,57 КМ**.

1. ***„Умјетничка колонија 2021“***

У 10. умјетничкој колонији по реду учествовало је 26 сликара и 2 фотографа. Највећи број учесника био је из Србије, али су учешће на овој манифестацији узели и сликари и фотографи из БиХ и осталих земаља из окружења. Из буџета Града је за ове намјене издвојено **10.711,85 КМ**.

1. ***Прослава Нове 2022. године***

Из градског буџета је за прославу Нове године издвојено **17.399,97 КМ**, а иста су намијењена за музичке умјетнике који су наступали на градском тргу, као и за новогодишње активности које су се на истом мјесту организовале.

1. ***Зелени еко фестивал „Дриница 2021.“***

Турисштичка организација је подржала одржавање Зеленог еко фестивала са **1.000,00 КМ** издвојених из буџета Града. Тродневни Зелени еко фестивал је подразумијевао низ образовних, сајамских и забавних садржаја чији је циљ био заштита природе. Кроз ове активности се, такође, жељела подићи свијест о потреби заштите барског система и старог дринског тока.

1. ***Котлић „Код точка“***

Манифестација Котлић „Код Точка“ је подржана од стране Туристичке организације са **2.000,00 КМ**. Због епидемиолошке ситуације, на овој манифестацији такмичило 20 екипа из Семберије, док су претходних година учешће узимали и гости из земаља из окружења.

1. ***Израда „Redizajn web sајta“ и израда промотивног материјала***

Са намјером да се Бијељина, као атрактивна туристичка дестинација, на адекватан начин промовише међу туристима, али и међу домаћим становништвом, Туристичка организација је претходне године модернизовала званичну интернет презентацију, а са истом намјером је израђен и модеран промотивни материјал. За те сврхе је издвојено **6.000,00 КМ** из градског буџета.

1. ***Уређење туристичке пјешачке стазе од Манастира Тавна до водопада Скакавац***

Комплетна стаза, укупне дужине 900 метара. је пресвучена туцаником, а на дијелу стазе која прелази преко ријеке Тавне изграђен је мост који ће умногоме олакшати долазак до ове туристичке атракције. Како би се овај пројекат у потпуности реализовао, из буџета Града је издвојено **6.903,00 КМ**.

1. ***Израда и постављање селфи знака***

По угледу на многе градове у региону, али и широм свијета, Бијељина је добила селфи знак. Селфи знак је поставњен на атрактивној локацији у самом центру града и при његовом дизајнирању се водило рачуна да буде аутентичан. Бројни туристи који посјећују Бијељину, али и домаће становништво, фотографисањем испред знака ће на идеалан начин промовисати наш град. За израду селфи знака је издвојено **11.993,59 КМ**.

1. ***Израда и постављање туристичке сигнализације***

Реализовани пројекат Туристичке организације Града Бијељина *Постављање седам нових знакова  туристичке сигнализације на подручју града* био је наставак досадашњег рада на побољшању туристичке информисаности становника, али и гостију Семберије. У наредном периоду је планирана друга фаза постављања туристичке сигнализације на подручју Семберије од стране Туристичке организације. Идеја је да у тој фази буду обухваћени и остали туристички потенцијали Града. За реализацију овог пројекта је из градског буџета издвојено **6.961,50 КМ**.

Пројекти који су планирани, а нису реализовани у претходној години из различитих разлога су:

1. *Сајам туризма и гастро културе „Бијељина турист 2021“*,са планираним финансијским оквиром од 20.000,00 КМ

Сајам туризма и гастро културе „Бијељина турист 2021“није реализован због епидемиолошке ситуације изазване вирусом Корона (COVID-19).

1. *Пантелинки дани 2021*,са планираним финансијским оквиром од 13.000 КМ

Средства планирана за манифестацију Пантелински дани 2021. преусмјерена су на реализацију нових пројеката.

1. *„Митровдански вашар“,* са планираним финансијским оквиром од 2.000 КМ

Ова манифестација није реализована због неповољних временских услова.

Укупна средства издвојена из буџета Града за реализацију наведених пројеката које је реализовала Туристичка организација Града Бијељина износе **84.233,20 КМ**.

Пројекат ***Израда промотивних брендинг материјала у сврху промоције Града Бијељина у оквиру стратешког опредјељења и новог слогана “Бијељина – Град будућности“*** континуирано реализује Одсјек за локални економски развој и европске интеграције, у смислу успостављања и израде модерног промотивног материјала, као и реализацијом активности са циљем привлачења иностраног улагања у град, да се граду осигура позиција на пословно-туристичкој мапи Европе, али и да се промовише град Бијељина на међународним конференцијама кроз јединствен приступ путем промоције и реализације Агенде 2030 и Циљева одрживог разоја. У 2021. години за реализацију пројектних активности које обухватају промотивни материјал (јавне набавке) и израду два помотивна видео клипа издвојено је укупно **26.549,76 КМ** из буџета Града.

**Друштвени сектор**

**СЕЦ 2.1. Унаприједити квалитет предшколског, основног, средњег и високог образовања**

У оквиру СЕЦ 2.1. који се односи на унапређење квалитета образовања на подручју града Бијељина, током 2021. године започети, односно реализовани су сљедећи пројекти:

1. ***Изградња подручног одјељења ОШ „Стеван Немања“ Горњи Драгаљевац у Горњем Магнојевићу***, са планираним финансијским оквиром од 40.000,00 КМ

Укупна вриједност извршених радова у току 2021. године износи **19.499,00 КМ**. Реализацијом пројекта обезбијеђени су адекватни услови и унапријеђен је квалитет услуга за дјецу која похађају школу у Горњем Магнојевићу. За вишкове и непредвиђене радове у 2021. години обезбијеђена су средства у износу од 4.499,60 КМ, а за опремање школе (школски намјештај, наставна средства и спортски реквизити) издвојено је 14.999,40 КМ, чиме су се створили услови за несметано извођење наставе.

1. *Изградња фискултурне сале у склопу ОШ „Јован Дучић“ у Патковачи*, са планираним финансијским оквиром од 225.000,00 КМ.

Укупна средства издвојена за имплементцију овог пројекта из буџета Града износе 186.961,25 КМ. За вишкове, непредвиђене и радове који нису били обухваћени уговором, а било их је неопходно извести (дио вањског уређења), у 2021. години издвојена су средства у износу од 136.961,30 КМ. За опремање фискултурне сале и двије учионице обезбијеђена су буџетска средства у износу од 49.999,95 КМ. Објекат је у потпуности завршен и пуштен у рад. Изградњом фискултурне сале доприноси се унапређењу квалитета наставе физичког васпитања и спорта за 530 дјеце и унапређењу квалитета спортских садржаја за око 200 активних спортиста и рекреативаца.

1. ***Изградња радионица за потребе практичне наставе ЈУ Техничка школа „Михајло Пупин“ у Бијељини****,* са планираним финансијским оквиром од 375.000,00 КМ.

У 2021. години реализована је II фаза пројекта, која је подразумијевала грађевинске и грађевинско-занатске радове. Укупна вриједност изведених радова износи **196.556,20 КМ** и средства су обезбијеђена из буџета Града. У току реализације I фазе пројекта појавили су се одређени вишкови и непредвиђени радови (вишкови радова се углавном односе на грешку у изради пројектне документације у виду погрешних мјера у количинама жељеза, а непредвиђени радови се односе на термоизолацију тавана). За вишкове и непредвиђене радове извођач радова је покренуо спор пред Привредним судом у Бијељини ради намирења трошкова у износу од око 180.000,00 КМ. Коначан износ ће бити дефинисан након завршетка процеса. За наставак изградње радионица за потребе Техничке школе „Михајло Пупин“ у Бијељини у 2022. години планирана су средства у износу од 170.000,00 КМ.

Реализацијом овог пројекта изградиће се 1.700 м2 радионица, чиме се доприноси стварању адекватних услова за спровођење програма практичне наставе за око 1.000 ученика Техничке школе.

1. ***Изградња студентског дома***, са планираним финансијским оквиром од 25.000,00 КМ

У току 2021. године није било активности на реализацији овог пројекта. Изградњом новог студентског дома у Бијељини, у којој живи и студира велики број студената из остатка БиХ, обезбиједиће се адекватни услови за наставак њиховох школовања. Реализацијом овог пројекта у наредном периоду у Бијељини се може очекивати још већи број студената из унутрашњости, што ће Град позиционирати на врху листе средина пожељних за студирање.

У оквиру пројекта ***Усклађивање образовног система са потребама привреде и промоција дефицитарних занимања***, планирано је да се организују минимално двије радионице за представнике привредне и академске заједнице у циљу усклађивања 30% наставних планова и програма за изабрана дефицитарна занимања. Наведене активности нису реализоване, јер је планирано да се спроведу у склопу међународног пројекта који није одобрен за финансирање.

**СЕЦ 2.2. Створити просторно-техничке предуслове за унапређење културне понуде града и повећања броја корисника спортско-рекреативних активности**

У оквиру СЕЦ 2.2. који се односи на стварање предуслова за унапређење културне и спортске понуде на подручју града Бијељина, током 2020. године започети су, односно реализовани сљедећи пројекти:

1. ***Санација и реконструкција објекта јавне намјене Соколски дом у Бијељини*,** са планираним финансијским оквиром од 700.000,00 КМ.

Пошто вриједност вишкова, непредвиђених радова, као и радова који нису били предмет уговора, а било их је неопходно извести, превазилази дозвољени максимум од 20% од вриједности уговора, у 2021. години покренуте су активности за рјешавање насталог проблема. Уговором 2 уговорени су и реализовани вишкови радова у укупном износу **293.063,24 КМ**, а средства су обезбијеђена из буџета Града.За непредвиђене радове и радове који нису били предмет уговора извођач радова је покренуо судски спор пред Привредним судом у Бијељини, ради намирења трошкова у износу од око 400.000,00 КМ. Коначан износ ће бити дефинисан након завршетка процеса.

Санацијом и реконструкцијом објекта јавне намјене Соколски дом у Бијељини створени су услови за квалитетнији културни живот у граду, а обезбијеђен је и простор за смјештај културних институција и удружења са подручја Бијељине.Радови на реконструкцији објекта су завршени, а радови на вањском уређењу ће бити започети након рјешавања имовинско-правних односа са власником сусједне парцеле.

1. ***Изградња вањских помоћних терена са вјештачком травом у склопу комплекса градског стадиона у Бијељини***, са планираним финансијским оквиром од 95.000,00 КМ.

Реализација овог пројекта односи се на унапређење инфраструктуре, чиме ће се квалитет спорта у граду подићи на виши ниво. Укупни трошкови у току 2021. године износили су **94.574,15 КМ**, а наведени износ је обезбијеђен из градског буџета. У претходној години Град Бијељина је, по уговору са ФС/НС БиХ, био обавезан да исплати набавку кварцног пијеска и гранулата у вриједности од 69.996,90 КМ. Уговорени су и реализовани непредвиђени радови који су се појавили у току извођења, а односе се на уклањање смећа са парцеле, која је раније била у власништву АД „Комуналац“ Бијељина, и измјештање 10КV подземног далековода који се налазио испод терена, а било га је неопходно уклонити. За ову намјену исплаћена су средства у износу од 24.577,25 КМ. У 2022. години планирана је изградња ограде око помоћног терена са вјештачком травом (вриједност пројекта око 235.000,00 КМ), чиме ће бити створени услови за одигравање званичних утакмица.

**СЕЦ 2.3. Унаприједити ниво социјално-здравствене заштите и бриге о рањивим категоријама становништва**

У оквиру СЕЦ 2.3. који се односи на унапређење социјално-здравствене заштите на подручју града Бијељина, током 2019. године реализовани су сљедећи пројекти:

1. ***Изградња новог Центра за социјални рад у Бијељини и Дневног центра за дјецу са посебним потребама***, са планираним финансијским оквиром од 50.000,00 КМ.

У 2021. години спроведена је трећа фаза изградње Центра за социјални рад, која се односи на дио вањског уређења. За ту намјену издвојена су средства из буџета Града у износу од **50.000,00 КМ**. Започете су активности на издавању употребне дозове за објекат. У 2022. години је планиран комплетан завршетак вањског уређења и постављање ограде.

Пројектним активностима је унапријеђен ниво пружања услуга корисницима социјалне заштите, а рад Дневног центра представља значајан искорак за помоћ дјеци са потешкоћама у развоју, као и њиховим породицама.

1. ***Програм подршке породици, браку и повећању наталитета***, са планираним финансијским оквиром од **25.000,00 КМ**.

Од планираног износа, за подршку асистенцији репродукције (вантјелесна оплодња) издвојено је 12.500,00 КМ, за укупно 21 захтјев. Преостали износ од 6.999,88 КМ је реализован за друге мјере популационе политике: новчана помоћ за прворођену бебу у 2021. години и манифестација „Конференција беба“. Дакле, за ове намјене су обезбијеђена укупна средства из градског буџета у износу од **19.499,88 КМ**. С обзиром на то да је годинама уназад стопа морталитета већа од стопе наталитета, наведеним активностима се утиче на повећање наталитета на подручју Бијељине.

1. ***Стамбено збрињавање Рома у граду Бијељина,*** са планираним финансијским оквиром од 405.000,00 КМ.

Вриједност пројекта је 484.400,00 КМ. За његову реализацију из буџета Града Бијељина у 2021. години је издвојено 46.019,94 КМ, док је хуманитарна организација „Каритас“ из Швајцарске обезбиједила 243.600,00 КМ, а Министарство за људска права и избјеглице БиХ је донирало износ од 100.000,00 КМ. У току 2021. године за реализацију пројекта обезбијеђено је укупно **389.619,94 КМ**. Корисници станова одабрани су путем јавног позива. Реализацијом пројекта трајно су ријешени стамбени проблеми шест социјално-угрожених ромских породица без имовине.

**СЕЦ 2.4. Унаприједити квалитет услуга и учешће грађана у раду Градске управе**

У оквиру СЕЦ 2.4. који се односи на унапређење квалитета услуга и већег учешћа грађана у раду Градске управе Града Бијељина, Одсјек за ЛЕР и ЕИ је, узимајући у обзир врло позитивне ефекте и конкретне резултате прве фазе (2016-2019.), у име Градске управе, а у сарадњи са Одсјеком за послове МЗ, успјешно аплицирао за учешће у другој фази пројекта ***Јачање улоге мјесних заједница у Босни и Херцеговини***, која ће трајати од 2020. до 2024. године. На основу критеријума који су успостављени од стране донатора, за другу фазу је одабрано пет нових мјесних заједница на подручју Бијељине, и то: Црњелово Горње, Доњи Загони, Љељенча, Ново Насеље и Соколски дом. Пројекат је базиран на унапређењу квалитета живота грађана кроз оснаживање локалног нивоа власти, услуга и инфраструктуре на локалном нивоу, те јачања демократске одговорности и социјалне укључености.  Током 2021. године одржана је обука за чланове Савјета пројектних МЗ на тему одржавања Форума грађана у мјесним заједницама, 5 пројектних МЗ су одржале форуме на којима су дефинисани приоритети тих МЗ, покренуте су активности на дефинисању Визије мјесних заједница у БиХ и набављено је 5 сетова рачунарске опреме (десктоп рачунари, мултифункционални уређај и таблет) за пројектне МЗ и сет опреме који садржи пројектор са платном за Градску управу. Укупна вриједност опреме износи **14.601,60 КМ** (*Донација: 12.480,00 КМ, Град: 2.121,60 КМ*). У 2022. години одржане су обуке на тему писања пројеката и објављен је директни јавни позив за пројектне МЗ, кроз који ће МЗ бити у могућности да реализују један од дефинисаних приоритетних пројеката.

Пројекат је у складу са Стратегијом локалног развоја Града и доприноси реализацији Секторског циља 2.4. (ДС): Унаприједити квалитет услуга и учешће грађана у раду Градске управе. Иако је првобитно планирано да се у току 2021. године реализују приоритетни пројекти у пет мјесних заједница у Бијељини (планирана средства у буџету: 70.000 КМ), њихова реализација је пролонгирана од стране донатора за 2022. годину.

У току 2021. године настављена је реализација пројекта***Унапређење општинских услуга у Србији и БиХ увођењем ChatBot апликације.*** Циљ Пројекта је модернизација и поједностављење процедура градских услуга кроз увођење *ChatBot* апликације, повећана транспарентост и доступност услуга грађанима и олакшана комуникација ради ефикаснијег пословања. У 2020. години, под координацијом Одсјека за ЛЕР и ЕИ, урађена је анализа свих административних поступака од стране Градске управе, као и анализа ИТ компаније „Дориус“, на основу којих су дефинисани административни поступци који ће бити обухваћени *ChatBot* апликацијом. Наведени регионални пилот пројекат се реализује од 31.02.2020. до 31.07.2021. године, у сарадњи са Њемачком развојном агенцијом (GIZ), Регионалном мрежом за повољно пословно окружење (BFC SEE), Привредном комором Републике Српске и компанијом „Сага“. Вриједност пројекта износи **483.530,00 КМ** *(Донација: 477.530,00 КМ, Град: 6.000,00 КМ).*

Пројекат је у складу са Стратегијом локалног развоја Града и доприноси реализацији Секторског циља 2.4. (ДС): Унаприједити квалитет услуга и учешћа грађана у раду Градске управе.

Битно је навести да је у протеклом периоду у име Града Бијељина Одсјек за ЛЕР и ЕИ радио интензивно на **повећању учешћа грађана** **у процесима доношења одлука**. Током 2021. године спроведене су 3 анкете са грађанима (укупно 1.281 анкетираних) на различите теме: пружање подршке ИТ сектору у Бијељини, задовољство грађана о бициклистичкој инфраструктури и јавном превозу на подручју града, више зелених површина које ће бити доступне свим грађанима, као и потреба закупаца на Зеленој пијаци за побољшање услова рада, а све то како би се побољшало пружање услуга на основу потреба и захтјева грађана и што релевантније планирале активности Одсјека за ЛЕР и ЕИ.

**Сектор заштите животне средине**

**СЕЦ 3.1. Побољшати квалитет комуналних услуга за грађане**

У оквиру СЕЦ 3.1. који се односи на побољшан квалитет комуналних услуга које ће бити обезбијеђене становнцима града Бијељина, током 2021. године започети су, односно реализовани сљедећи пројекти:

1. ***Проширење водоводне мреже,*** са планираним финансијским оквиром од 180.000,00 КМ.

Реализацијом пројекта планирано је да се изгради укупно 3 километра водоводне мреже, а за имплементацију истог у току 2021. године издвојено је 180.000,00 КМ. Од наведеног износа из буџета Града Бијељина обезбијеђено је 144.000,00 КМ, док су износ од 36.000,00 КМ обезбиједили становници мјесних заједница у којима је планирана реализација пројекта. У склопу реализације наведеног пројекта, у 2021. години за изградњу-проширење водоводне мреже на подручју града Бијељина, потписано је укупно 19 уговора. Уговори су реализовани у укупној вриједности од **143.835,03 КМ** (115.068,02 КМ учешће Града Бијељина и 28.767,01 КМ учешће грађана). Укупна дужина новоизграђене водоводне мреже износи 2.502 m1. Реализацијом пројекта је велики број становника добио провјерену воду за пиће, чиме им је у великој мјери олакшано даље функционисање у њиховим домовима.

1. ***Повезивање зелене матрице града садњом дрвореда уз саобраћајнице и обнова дрвореда у градском парку,*** са планираним финансијским оквиром од 30.000,00 КМ.

Из буџета Град Бијељина у 2021. години за наведене намјене, у склопу реализације два уговора, издвојена су средства у износу од **10.000,00 КМ**. У склопу овог пројекта посађено је 50 садница на територији Града Бијељина. Пројектним активностима утицало се на повећање нивоа заштите од буке и унапређење микроклиматских услова (температура, влажност ваздуха и вјетар).

1. ***Изградња паркинг гараже на локацији између ул. Саве Ковачевића и ул. 27. марта,*** са планираним финансијским оквиром од 200.000,00 КМ.

Поред израђене пројектно-техничке документације у склопу наведеног пројекта, током 2020. године рјешавани су имовинско-правни односи. Током 2021. године није било активности везаних за реализацију овог пројекта.

1. ***Гасификација града Бијељина,*** са планираним финансијским оквиром од 200.000,00 КМ.

У току 2021. године није било активности у склопу реализације овог пројекта.

1. ***Наставак активности на изградњи канализационе мреже на подручју Града Бијељина - Израда техничке документације - Главни пројекат фекалне и кишне канализационе мреже за подсистем ПС 3*,** са планираним финансијским оквиром од 200.000,00 КМ.

Наведени пројекат обухвата сљедеће улице: Српске добровољачке гарде, Краља Драгутина, Мученика Романових, Светозара Мијовића, Кнез Иве од Семберије, Уроша Предића и остале мање улице у зони обухвата. Пројекат је дјелимично реализован у 2021. години. Израђена је пројектно-техничка документација за шта су издвојена средства у износу од **80.000,00 КМ**.

У оквиру овог секторског циља, ЗЕДП „Електро-Бијељина“ реализује пројекат ***Изградња и реконструкција електроенергетских објеката на подручју града Бијељина***, за који је планирани финансијски оквир износио 1.833.043,63 КМ.

На подручју Града Бијељина је у току 2021. године за изградњу нових електроенергетских објеката, изградњу прикључака, реконструкцију постојећих далековода, нисконапонских мрежа, трафо станица, увођење АММ система и SCADA система издвојено **2.600.000,00 КМ**. За изградњу нових објеката и прикључака издвојено је око 205.000,00 КМ, док је за реконструкцију далековода, трафостаница и нисконапонске мреже издвојено око 1.185.000 КМ, а за увођење АММ система и остале опреме издвојена су средства у износу од 1.200.000 КМ. Наведене активности су спроведене у сврху смањења дистрибутивних губитака и побољшања квалитета снабдијевања електричном енергијом.

**СЕЦ 3.2. Увести ефикасан систем заштите од елементарних непогода и смањити загађење земљишта, површинских водотокова и подземних вода**

У оквиру СЕЦ 3.2. који се односи на увођење ефикасног система заштите од елементарних непогода и смањење загађења земљишта, површинских водотокова и подземних вода, током 2021. године започети су, односно реализовани сљедећи пројекти:

1. ***Изградња система за заштиту од поплава (Дрински насип) Експропријација земљишта у сврху уређења тока ријеке Дрине, 2 дионица – 4 етапа у пројекту спрјечавања поплава од ријеке Дрине на подручју Семберије. Дужина трасе 2,8 км (од уставне грађевине на каналу Дрина-Дашница до ушћа ријеке Јања у ријеку Дрина)*,** са планираним финансијским оквиром од 500.000,00 КМ.

У 2021. години на овом пројекту започеле су активности на спровођењу поступка експропријације пред надлежном Републичком управом за геодетске и имовинске послове Бања Лука, Подручном јединицом Бијељина и том приликом је обрађено 97 предмета. Од броја обрађених предмета закључено је 29 споразума о накнади, тј. власницима експроприсаних непокретности исплаћено је укупно **213.166,95 КМ**.

У оквиру овог секторског циља ЈУ „Воде Српске“ реализује веома значајан пројекат за грађане Семберије, али и цијеле регије – ***Изградња дринског насипа, Дионица 2, етапа 4 (потез од уставе у Јањи па узводно до ушћа ријеке Јање у Дрину)***, за који је планирани финансијски оквир износио 3.120.000,00 КМ.

Јавна установа „Воде Српске“ је дана 12.11.2021. године објавила јавни оглас у службеним новинама БиХ за пројекат изградње дринског насипа, дионица 2, етапа 4 у дужини од око 2,8 km. Предаја понуда заинтересованих понуђача је обављена до 17.01.2022. године. Тренутно је у току евалуациони поступак и у наредном периоду се очекује избор извођача радова за предметни посао.

Такође је потписан меморандум о реализацији пројекта мјера заштите од поплава са Градском управом Града Бијељина, гдје су дефинисане обавезе свих учесника у реализацији предметног пројекта. Меморандум је потписан 02.12.2021. године. Паралелно са тендерском процедуром и избором извођача коју спроводи ЈУ „Воде Српске“, Градска управа врши рјешавање имовинских односа за шта је из буџета Града обезбијеђено око 1.000.000,00 КМ. Очекивани почетак извођења радова је најкасније мај 2022. године.

**СЕЦ 3.3. Унаприједити урбану мобилност**

У оквиру СЕЦ 3.3. који се односи на унапређење урбане мобилности на подручју града Бијељина, у току 2021. године реализовани су сљедећи пројекти:

1. ***Модернизација путне мреже,*** са планираним финансијским оквиром од 1.250.000,00 КМ.

Током 2021. године на подручју Града Бијељина су планирани и дијелом реализовани пројекти укупне вриједност **2.474.210,92 КМ**, од чега је из буџета Града издвојено 1.379.022,04 КМ, док је из екстерних извора финансирања обезбијеђено 1.095.188,88 КМ. Дио пројеката је реализован у 2021. години док ће остатак бити реализован у првој половини 2022. године. Реализацијом овог пројекта ће се у знатној мјери унаприједити путна мрежа на подручју Бијељине.

1. ***Изградња нове аутобуске станице на локацији старе жељезничке станице*,** са планираним финансијским оквиром од 2.220.000,00 КМ.

У току 2021. године настављени су радови на пројекту изградње нове аутобуске станице на локацији старе жељезничке станице. Вриједност изведених радова износи око **2.000.000,00 КМ**. Пројекат се налази у завршној фази примопредаје изведених радова. Од тренутка кад нова аутобуска станица буде функционална, очекивања су да ће се саобраћајне гужве у центру града у значајној мјери смањити.

1. ***Набавка видео надзора на подручју Града Бијељина*,** са планираним финансијским оквиром од 200.000,00 КМ.

У току 2021. године није било активности у склопу реализације овог пројекта.

У току 2021. године, а у оквиру овог секторског циља, Одсјек та ЛЕР и ЕИ је организовао активност обиљежавања **Европске седмице мобилности**. Европска седмица мобилности имала је за циљ подизање свијести и промовисање здравих, активних начина кретања кроз афирмацију Агенде 2030 и Циљева одрживог развоја. У оквиру поменутог догађаја организоване су бројне промотивне активности које су обухватиле анкетирање грађана, подизање свијести о потреби и значају урбане мобилности, затварање за саобраћај центра града у вечерњим сатима, вјежбање на отвореном, радионице за дјецу, мониторинг фреквенције саобраћаја, вожњу бициклима, ролерима и тротинетима, чишћење отпада из природе. Реализацијом наведених, али и будућих активности, ради се на подизању свијести и обезбјеђивању услова да улице постају сигурније за пјешачење и вожњу бициклом, стварању и прилагођавању више јавног простора доступног свима, укључујући дјецу и њихове родитеље, старије становнике, као и особе са смањеном покретљивошћу. У оквиру обиљежавања Европске седмице мобилности, запослени у Одсјеку су, у сарадњи са 26 екстерних партнера из цивилног, приватног, јавног сектора и спонзорима, организовали и реализовали 11 различитих активности, са учешћем преко 650 грађана.

У склопу имплементације пројекта ***Реализација Плана одрживе урбане мобилности – уређење зелених оаза,*** склопљен је уговор о набавци комуналног мобилијара у вриједности од **7.010,64 КМ**. У оквиру предметног уговора набављено је 10 клупа и 6 канти за отпад које су постављене у основним школама „Свети Сава“ и „Јован Дучић“. Током 2021. реализована је и набавка 10 паркинг постоља за бицикле (укупно 50 паркинг мјеста), чија је укупна вриједност износила **3.861,00 КМ**. Паркинг постоља су постављена у четири основне школе на подручју Семберије, и то:

* ЈУ ОШ „Свети Сава“ Бијељина – два паркинг постоља;
* ЈУ ОШ „Јован Дучић“ Бијељина – три паркинг постоља;
* ЈУ ОШ „Кнез Иво од Семберије“ Бијељина – четири паркинг постоља и
* ЈУ ОШ „Меша Селимовић“ Јања – једно паркинг постоље.

Такође, Одсјек за ЛЕР и ЕИ је извршио набавку 120 садница, чија је укупна вриједност **4.095,00 КМ**. Садницехраста, бора, јавора, врбе, трешње, јасена, смрче и смрекесуоплемениле и озелениле дворишта четири градске основне школе и ЈУ Дјечији вртић „Чика Јова Змај“ на Лединцима. Наведене активности су у складу са дугогорочном кампањом под слоганом „**green BijeljINa**“, коју је Одсјек за ЛЕР и ЕИ осмислио и креирао у име Града, а која има за циљ побољшање квалитета живота кроз интегрсиан приступ који подразумијева низ активности у циљу смањења загађења ваздуха, између осталог и успостављање више зелених површина и спортско-рекреативних садржаја, озелењавање града и урбаних подручја како би се створили предуслови за одрживи еколошки развој. Укупно реализована средства у оквиру дугорочне кампање **„green BijeljINa“** износе **14.966,64 КМ.**

Поред наведеног озелењавања школских дворишта (120 садница), волонтерском акцијом запослених у Градској управи прикупљена су средства и посађено је 525 садница бијелог јасена и тополе на подручју регионалне Еко депоније, а кроз партнерски допринос приватног и невладиног сектора, укупан број стабала посађених у граду Бијељина у новембру 2021. године износи **957**.

У оквиру овог секторског циља Територијална ватрогасна јединица Бијељина реализује пројекат ***Изградња ватрогасног дома***. Укупна планирана средства буџетом Града за 2021. годину за изградњу ватрогасног дома износе 500.000,00 КМ. За Јавну набавку „Изградња ватрогасног дома I фаза“, уговор је закључен са ДОО „Призма“ Бијељина у износу од **499.708,99 КМ** са ПДВ-ом. Реализација Уговора је у току.

**СЕЦ 3.4. Побољшати енергетску ефикасност и коришћење обновљивих извора енергије**

У оквиру СЕЦ 3.4. који се односи на побољшање енергетске ефикасности и већу искоришћеност обновљивих извора енергије, у току 2021. године реализовани су сљедећи пројекти:

1. ***Изградња јавне расвјете на подручју града Бијељина****,* са планираним финансијским оквиром од 60.000,00 КМ.

Током 2021. године на изградњи јавне расвјете на подручју градских и сеоских мјесних заједница града Бијељина реализован је пројекат на проширењу и замјени уличне јавне расвјете у Јањи 1 и 2, град Бијељина. Вриједност уговора износи **40.321,89 КМ**. Уговор је реализован у сарадњи са федералним Министарством расељених особа и избјеглица. Из буџета Града је издвојено 20.160.94 КМ, док је преостали износ од 20.160,95 КМ финансирало федерално министарство.

1. ***Изградња јавне расвјете на подручју ужег центра Града Бијељина***, са планираним финансијским оквиром од 50.000,00 КМ.

У 2021. години изградња јавне расвјете на подручју ужег центра Града Бијељина је вршена на основу уговора који се односи на уговарање накнадних радова приликом реализације уговора који се односи на уређење обалних садржаја уз канал на дионици од улице Цара Уроша до улице Петра Кочића. Вриједност изведених радова по овом уговору износи **28.940,36 КМ**, приликом чега је извршено постављење 8 ЛЕД светиљки. Цијели износ је финансиран из буџета Града.

1. **Реконструкција дијела јавне расвјете на подручју Града Бијељина у ЛЕД технологију,** са планираним финансијским оквиром од 50.000,00 К М.

За потребе реконструкције дијела јавне расвјете на подручју града Бијељина у ЛЕД технологију у 2021. години је расписана јавна набавка за израду студије енергетске ефикасности. Вриједност јавне набавке износи **7.020,00 КМ**.

У току 2021. године извршена је ревизија техничке документације главног пројекта реконструкције, санације и одржавања административног објекта Градске управе Града Бијељина. Укупна вриједност свих предметних услуга, према уговору са пружаоцем услуга, износила је 84,02 КМ. Ова активност је спроведена у склопу пројекта *Реконструкција објекта Градске управе Града Бијељина у улици Карађорђева 4 у сврху повећања енергетске ефикасности.*

У склопу пројекта ***Субвенционисање мјера енергетске ефикасности***, реализован је уговор за израду детаљних енергетских прегледа и енергетско сертификовање за пет јавних објеката, и то:

* + - * ЈУ ОШ „Свети Сава“ Црњелово Горње, Бијељина;
      * ЈУ ОШ „Свети Сава“ Батковић, Бијељина;
      * ЈУ ОШ „Петар Кочић“ Бродац, Бијељина;
      * ЈУ ОШ „Доситеј Обрадовић“ Суво Поље, Бијељина и
      * ЈУ „Дом ученика Бијељина“

Првобитна понуђена цијена из понуде је износила 17.000,00 КМ, али је након е-аукције понуђач исту умањио, те је на крају укупна цијена износила **2.983,00 КМ**.

## Вертикална и хоризонтална усклађеност и ниво интегрисаности

У наредном периоду се наставља и реализација значајних пројеката који се тичу водоснабдијевања, путне инфраструктуре, пројекти енергетске ефикасности и пројекти подстицаја привреде и пољопривреде, који су међусобно повезани и у синергији, који би кроз међусекторске утицаје требало да дају значајан допринос остварењу стратешких циљева, а тиме и визије Града Бијељина.

Битно је нагласити да Град Бијељина, у складу са **Глобалном агендом 2030 и Циљевима одрживог развоја**, промовише и реализује низ активности кроз интегрисан приступ у партнерству са јавним, цивилним, приватним сектором и академском заједницом, због чега представља позитиван примјер имплементације наведене Агенде како у БиХ, тако и у региону.

## Реализовани Пројекти који нису планирани Стратегијом, а допринијели су значајно развоју града

Сарадња са донаторима у 2021. години је била на задовољавајућем нивоу и из донаторских средстава су финансирани/суфинансирани значајни пројекти. У складу са стратешким развојним циљевима Града и у координацији са релевантним организационим јединицама Градске управе, Одсјек за локални економски развој и европске интеграције припремио је, кандидовао и учествује у реализацији и праћењу неколико пројеката од значаја за развој града.

Током 2021. године Одсјек за локални економски развој и европске интеграције реализовао је завршну фазу пројекта ***Вртић је и моје право,*** који је био планиран Планом имплементације Стратегије локалног развоја Града Бијељина за 2020. годину. Пројекат је реализован уз подршкуФинансијског механизма за подршку пројектима интегрисаног и одрживог локалног развоја у Републици Српској, који је успостављен кроз заједничку сарадњу Министарства финансија Републике Српске, Министарства управе и локалне самоуправе Републике Српске, Инвестиционо-развојне банке Републике Српске, Владе Швајцарске и Развојног програма Уједињених нација (UNDP) у БиХ, а реализован је у сарадњи са ЈУ Дјечији вртић „Чика Јова Змај“ и у партнерству са удружењима грађана „Отахарин“ и „Породични круг“.

Општи циљ пројекта је усмјерен на унапређење доступности и квалитета јавних услуга кроз реализацију активности које доприносе повећању обухвата дјеце предшколским васпитањем и образовањем у граду Бијељина, укључивањем дјеце из рањивих група становништва у предшколски програм.

Резултати пројекта:

* Полудневни предшколски програм у вртић на Лединцима за 70 дјеце из рањивих група становништва (узраста 3-6 година),
* Унапријеђен рад вртића – набављена дидактичка средства и опремљена кухиња,
* 100 родитеља едуковано о значају инклузије и предшколског васпитања,
* 24 васпитача едуковано за примјену Агенде 2030 у свом раду.

Укупна вриједност пројекта износи **68.438,34 КМ** (*Донација: 50.644,37 КМ, Град: 17.793,97 КМ),* од чега су финансијски издаци у 2021. години износили укупно **59.483,68 КМ** (*Донација: 41.689,71 КМ, Град: 17.793,97 КМ).*

Пројекат је у складу са Стратегијом локалног развоја Града и доприноси реализацији Секторског циља 2.1. (ДС): Унаприједити квалитет предшколског, основног, средњег и високог образовања.

Поред наведеног пројекта који је реализовао Одсјек за ЛЕР и ЕИ, реализовани су и сљедећи пројекти:

1. *Подстицај пројектима самозапошљавања младих*

Овај пројекат је у току 2021. године реализовала Развоја агенција Града Бијељина, а он је подразумијевао самозапошљавање младих до 35 година старости. Кроз пројекат је запослено укупно 19 младих особа, чиме се у значајној мјери утицало на реализацији њихових пословних идеја, али и на јачање привреде на подручју Бијељине. Реализована средства у оквиру овог пројекта износила су укупно 87.000,00 КМ.

1. *Организовани откуп поврћа и воћа и дувана*

Организовани откуп поврћа и воћа предвиђен је Одлуком о програму коришћења средстава за подстицај пољопривредне производње у износу од 150.000,00 КМ. У 2021. години поднесено је девет захтјева од прерађивача и организатора откупа, гдје је обухваћено 170 пољопривредних произвођача. Подстицај је исплаћен у износу од 113.224,69 КМ.

По основу организованог откупа поврћа и воћа откупљено је 1.198.094,30 kg купуса, 813.730 kg паприка, 1.899.695 kg парадајза, 363.774 kg цвекле, 576.161 kg краставаца, 399.883 kg патлиџана, 50.449 kg јабука, 99.275 kg шљиве, 25.009 kg вишње и 4.698 kg малине.

У 2021. години по основу организованог откупа дувана поднесена су три захтјева од организатора откупа, чиме су обухваћена 73 пољопривредна произвођача. Подстицај је исплаћен у износу од 34.847,72 КМ. По основу организованог откупа дувана откупљено је 256.545,62 kg осушеног листа дувана. Укупно је за ове намјене издвојено 148.072,41 КМ из буџета Града Бијељина.

1. *Организовани откуп пшенице*

Организовани откуп пшенице предвиђен је Одлуком о програму коришћења средстава за подстицај пољопривредне производње у износу од 530.000,00 КМ. У 2021. поднесено је 20 захтјева од прерађивача и организатора откупа, чиме је обухваћено 1.155 пољопривредних произвођача. Подстицај је исплаћен у износу од 432.819,72 КМ, чиме је откупљено 28.805.573 kg меркантилне пшенице.

1. *Побољшање квалитета пољопривредног земљишта*

За ову мјеру подршке издвојена су средства у износу од 94.780,00 КМ. У 2021. години поднесено је 205 захтјева, након чега је исплаћен подстицај у износу од 94.770,00 КМ. Извезено је 3.000 m3 кречњака, калцификована је површина од 363 ха и обухваћено је 205 пољопривредника.

1. *Изградња Друштвеног дома у Амајлијама*

У 2021. години започет је процес издавања неопходних сагласности и дозвола за градњу друштвеног дома у Амајлијама. Током 2022. године планиран је почетак изградње објекта, а планирана средства износе 40.000,00 КМ. Изградњом друштвеног дома у Амајлијама побољшаће се квалитет друштвеног живота становника у руралној мјесној заједници, али ће се створити и услови за одржавање културних активности.

1. *Стамбено збрињавање Рома у Граду Бијељина 2020-2021.*

Реализацијом пројекта трајно ће бити ријешени стамбени проблеми шест социјално-угрожених ромских породица без имовине. Вриједност пројекта је 500.000,00 КМ. За реализацију пројекта Град Бијељина је у 2021. обезбиједио пројектно-техничку документацију, док је хуманитарна организација „Каритас“ из Швајцарске обезбиједила 200.000,00 КМ, а Министарство за људска права и избјеглице БиХ је донирало износ од 100.000,00 КМ. Корисници станова биће одабрани путем јавног позива. У 2022/23. години Град је у обавези да обезбиједи 200.000,00 КМ. Изградњом наведеног објекта обезбиједиће се смјештај за 6 ромских породица, чиме ће се унаприједити услови система социјалног становања на подручју града Бијељина.

1. *Изградња вишепородичног стамбеног објекта у Амјлијама (наставак ЦЕБ2)*

У 2021. години из градског буџета је издвојено 38.000,00 КМ за неопходне сагласности и грађевинску дозволу, као и за дозволу за уклањање постојећих објеката на предметним парцелама. Изградњом наведеног објекта биће обезбијеђен смјештај за 12 породица, корисника алтернативног смјештаја, чиме ће се у знатној мјери унаприједити њихови услови живота.

# ИНСТИТУЦИОНАЛНИ КАПАЦИТЕТИ ГРАДСКЕ УПРАВЕ И САРАДЊА СА БИТНИМ АКТЕРИМА

Послове централне координационе јединице за управљање развојним активностима (ЈУРА) у Градској управи Града Бијељина спроводи Одсјек за локални економски развој и европске интеграције. Овај Одсјек је носилац имплементације и управљања развојем града, уз стручну подршку других одјељења унутар Градске управе, а нарочито Одјељења за привреду, Одјељења за пољопривреду, Одјељења за стамбено-комуналне послове и заштиту животине средине, Одјељења за друштвене дјелатности и Одјељења за просторно уређење.

Градска управа Града Бијељина има компетентне и образоване људске ресурсе, који су флексибилни и спремни на промјене, односно побољшања, кроз континуирану едукацију, модернизацију рада и стално усавршавање процеса и процедура. Током претходног периода уз помоћ UNDP/ILDP пројекта, запослени у Градској управи и битни актери из заједнице савладавали су процедуре за планирање, праћење, вредновање и извјештавање (ППВИ) о имплементацији Стратегије локалног развоја.

Град Бијељина сарађује са битним актерима и његује јавно-приватни дијалог. На основу тога значајно је прије свега споменути добијање међународног сертификата као једна од четири прве локалне заједнице у БиХ са повољним пословним окружењем (BFC SEE - Business Friendly Certification South East Europe).

Оно што је битно нагласити јесте да Град Бијељина, у складу са Глобалном агендом 2030 и Циљевима одрживог развоја, промовише и реализује активности у партнерству са јавним, цивилним и приватним сектором и академском заједницом, кроз интегрисан приступ у достизању одрживог развоја и на тај начин представља позитиван примјер имплементације наведене Агенде како у БиХ, тако и у региону. Агенда 2030 базирана је на три стуба одрживог развоја - економски, друштвени и еколошки који су обухваћени кроз 17 Циљева одрживог развоја и 169 потциљева, који се мјере помоћу 231 индикатора.

# КЉУЧНИ МАКРОЕКОНОМСКИ ПОКАЗАТЕЉИ

Град Бијељина је други град по развијености у Републици Српској, са територијом од 734 км2. Град је привлачан по самој локацији коју заузима на тромеђи БиХ, Хрватске и Србије. Град Бијељина се налази на територији Републике Српске и представља регионални центар сјевероисточне Републике Српске. Најважнији природни ресурси овог подручја су плодно земљиште, геотермална вода (на дубини 1.350 метара са температуром 75°C), 1.700 сунчаних сати годишње. Према резултатима пописа из 2013. године, на подручју града Бијељина је регистровано 107.715 становника (8% од укупног броја становника Републике Српске). Међутим, имајући у виду да званични подаци пописа не укључују студенте који студирају у Бијељини и грађане који тренутно раде у иностранству, а који имају регистровано пребивалиште у граду Бијељина, може се констатовати да се ради и о нешто већем броју становника (око 120.000).

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **РБ** | **ОСНОВНИ ИНДИКАТОРИ РАЗВОЈА** | **Индикатор** |  | **Полазно стање** | | | | | | | | | |
|  | **2019.** | | | **2020.** | | | | **2021.**[[1]](#footnote-2) | | |
|  | **Укупно** | **М** | **Ж** | **Укупно** | **М** | | **Ж** | **Укупно** | **M** | **Ж** |
| 1. | Становништво | Број |  | 107.715 | | | 107.715 | | | | 107.715 | | |
| 2a. | Запослених становника | Број | 22.796 | | 12.548 | 10.248 | 23.841 | 12.629 | | 11.212 | 23.870 | 12.892 | 10.978 |
| % | 21,16% | |  | | 22,13 % |  | | | 22,16 % |  | |
| 2б. | Незапослених становника | Број | 9.516 | | 4.226 | 5.290 | 9.247 | 4.057 | | 5.190 | 6.818 | 2.814 | 4.004 |
| % | 8,83% | |  | | 8,58% |  | | | 6,32% |  | |
| 3. | Бруто домаћи производ | Износ | 11.233 милиона | |  |  | 11.131 милиона |  | |  | / |
| По глави | 9.848 | |  |  | 9.797 |  | |  | / |  | |
| 4а. | Остварене инвестиције у стална средства на подручју града Бијељина (КМ) | Износ | 120.961.000,00 | |  |  | 135.796,00 |  | |  | / |  | |
| 4б. | Директна страна улагања у град Бијељина | Износ | 505.003,00 | |  |  | 284.583,55 |  | |  | / |  | |
| **5а.** | **Укупни приходи привреде у КМ** | **Износ** | **2.302.308.410** | |  |  | **2.243.403.378** |  | |  | **/** |
| 5б. | Укупни расходи  привреде у КМ | Износ | 2.163.596.279 | |  |  | 2.097.721.462 |  | |  | / |  | |
|  | | |
| 5в. | Нето добитак у КМ | Износ | 153.375.195 | |  |  | 166.725.908 |  | | | / |
| 5г. | Нето губитак у КМ | Износ | 30.447.860 | | 34.970.885 |  | | | / |  | |
| 6. | Број привредних друштава - по предатом завршном рачуну (АПИФ) | Омјер | / | | 1.069 |  | |  | / |
| 7. | Број активних самосталних предузетника | Омјер | 1.854 | |  |  | 1.866 |  | |  | 2.069 |
| 8. | Вриједност увоза у КМ | Износ | 604,3  милиона | |  |  | 597,9 милиона |  | |  | 680,9 милиона |
| 9. | Вриједност извоза у КМ | Износ | 147,9  милиона | |  |  | 162,6 милиона |  | |  | 222,8 милиона |
| 10. | Просјечна нето плата у КМ | Износ | 847,00 | |  |  | 885,00 |  | |  | 945,00 |
| 11. | Број ученика основних и средњих школа | Број | 12.331 | |  |  | Основна школа 8.258 |  | |  | Основна школа 8.176 |
| Средња школа 3.658 | Средња школа 3.503 |
| 12. | Корисници социјалне заштите | Број | 3.446 | |  |  | 4.448 |  | |  | 3.677 |
| 13. | Број љекара на 1.000 становника | Омјер | 0,25 | |  |  | 0,25 |  | |  | 0,25 |
| 14. | Износ реализованих средстава за приоритете из развојне стратегије (из буџета Града) | Износ | 4.239.479,00 | |  |  | 7.221.832,29 |  | |  | **6**.848.201,09 |
|  | **ДОПУНСКИ ИНДИКАТОРИ РАЗВОЈА** |  | | |  | | |  | | | |
| 1 | Удио реализованих капиталних инвестиција у буџету ЈЛС | Омјер | / | |  | | / |  | | | / |
| 2 | Укупан број регистрованих пољопривредних газдинстава | Број | 6.308 | |  |  | 6.118 |  |  | | 6.505 |
| 3 | Број корисника социјалне помоћи | Број | 3.331 | |  | | 4.299 |  |  | | 3.550 |  | |
| 4 | Здравствено осигурана лица у односу на укупно становништво | Омјер | 68.495 | | 83.921 |  | | | 87.778 |
| 5 | Број активних чланова у инситуцијама културе (Центар за културу, Музеј, библиотека) | Број | 6.040 | | 9.038 | 9.664 |
| 6 | Број активних чланова у спортским институцијама | Број | 5.200 | |  | | Око 10.000 | Око 10.000 |
| 7 | Доласци туриста | Број | 40.148 | | 21.371 | 33.087 |
| 8 | Ноћења туриста | Број | 66.698 | | 44.518 | 55.757 |
| 9 | Покривеност домаћинстава са приступом контролисаној води за пиће | Број | 33.922 | |  |  | 34.350 |  |  | | / |
| 10 | Покривеност домаћинстава одвозом чврстог отпадa | Број | 31.678 | |  |  | 32.180 |  |  | | 32.590 |
| 11 | Број насељених мјеста без асфалтиране путне комуникације | Број | 0 | |  |  | 0 |  |  | | 0 |
| 12 | Број домаћинстава без приступа електричној енергији | Број | 0 | |  |  | 0 |  |  | | 0 |
| 13 | Просјечна измјерена вриједност CO2 | mg/m3 | / | |  |  | 578,82 |  |  | | / |

Према подацима Републичког завода за статистику број незапослених особа у претходној години износио је 6.818, што је знатно мање у односу на 2020. годину када је број незапослених лица износио 9.247. Ово је јасан показатељ да се на подручју Бијељине, кроз неколико јавних позива, интезивно ради на запошљавању нове радне снаге и самозапошљавању. Такође, у току 2021. године су знатно ублажене епидемиолошке мјере успостављење са циљем спречавања ширења вируса COVID-19, што је олакшало пословање привредних субјеката на подручју Бијељине, чиме се стекла потреба за ангажовањем додатне радне снаге.

На основу података везаних за број самосталних предузетника на подручју града Бијељина, њихов број у 2021. години износи 2.069, што је знатно повећање у односу на 2020. годину кад је било 1.866 предузетника. Може се рећи да се једним дијелом, поред ублажавања епидемиолошких мјера, допринијело и издвајањем средстава за покретање стартапа и очување постојећих радних мјеста, о чему је детаљно извијештено у претходном дијелу.

Кад се ради о осталим индикаторима привредног развоја, исти указују на повећање вриједности извоза на подручју Бијељине. Претходне године вриједност извоза је износила 222,8 милиона КМ, док је тај број 2020. године износио 162,6 милиона КМ. Током 2021. године повећан је, такође, и увоз кад је износио 680,9 милиона КМ што је за 83 милиона КМ више у односу на 2020. годину.

Сви наведени позитивни трендови у области привредног сектора су проузроковали већи износ просјечне нето плате која је у току 2021. године износила је 945 КМ, док је тај износ 2020. године био 885 КМ.

Такође, током 2021. године (3.677) на подручју Бијељине је значајно смањен број корисника социјалне заштите у односу на 2020. годину (4.448).

Претходне године су издвојена значајна подстицајна средства за пољопривредне произвођаче, а истовремено је повећан број регистрованих пољопривредних газдинстава на подручју Бијељине. Наиме, 2020. године на подручју града било је 6.118 регистрованих пољопривредних газдинстава, док је у 2021. години тај број износио 2.505.

Индикатори друштвеног развоја указују на веће учешће активних чланова у спортским институцијама и постојање релативно добрих комуналних услуга које подразумијевају велику покривеност домаћинстава доступном водом за пиће, одвозом чврстог отпада, као и приступу електричној енергији.

Захваљујући ублаженим епидемиолошким мјерама, Бијељину је прошле године посјетио знатно већи број туриста него што је то био случај 2020. године кад је вирус COVID-19 био на врхунцу. Наиме, број туриста у 2021. години (33.087) је чак за 35,41% већи у односу на 2020. годину (21.371). Слична ситуација је и са оствареним ноћењима туриста којих је претходне године било 55.757, а 2020. године је било 44.518 ноћења.

# ЗАКЉУЧЦИ, ПОУКЕ И ПРЕПОРУКЕ

Након анализе прикупљених информација и података везаних за динамику и финансијску имплементацију пројеката и мјера дефинисаних Планом имплементације за 2021. годину констатовано је да је наведеним планом предвиђена имплементација 54 пројекта укупне вриједности 54.098.193,00 KM. Укупна вриједност имплементираних пројеката (укупно 43) је **11.466.085,93 КМ**, што је **66,15%** у односу на пројектовани финансијски оквир. Од тог износа, 59,73% је реализовано кроз буџет Града, а 40,27% из екстерних извора.

Битно је узети у обзир да Градска управа у процесу планирања користи методологију за планирање интегрисаног локалног развоја (МиПРО), која је препоручена општинама и градовима од стране Владе Републике Српске и Савеза општина и градова РС.

На састанку Координационог тијела за праћење имплементације Стратегије развоја, одржаног 18.04.2022. године донесено је неколико закључака којих би се убудуће, при планирању и извјештавању о реализацији стратешких пројеката, требало придржавати:

* Потребно је интензивирати активности и пружање подршке кроз буџет Града (само)запошљавању на нивоу Града, са посебним фокусом на социјално осјетљиве категорије (уз обезбјеђивање професионалне рехабилитације);
* Потребно је започети припреме за доношење нове Стратегије локалног развоја Града Бијељина, имајући у виду да је тренутна Стратегија валидна до краја 2023. године;
* Потребно је више пажње посветити реалном планирању и сагледавању евентуалних ризика, како би реализација Стратегије локалног развоја била на вишем нивоу;
* Приликом доношења секторских стратегија и планских докумената, више пажње обратити на синхронизаццију са кровним стратешким документом на нивоу Града, РС оквиром за реализацију циљева одрживог развоја, као и са релевантним стратегијама на ентитетском и државном нивоу;
* Контиуирано пружати подршку унапређењу партнерства између јавног, цивилног и приватног сектора у циљу достизања одрживог развоја града;
* Обезбиједити већу ажурност у достављању релевантних података везано за стратешке пројекте од стране интерних и екстерних носилаца активности

|  |  |
| --- | --- |
| ОБРАЂИВАЧ  Одсјек за локални економски развој и европске интеграције  Анкица Тодоровић  Шеф Одсјека | ГРАДОНАЧЕЛНИК  Љубиша Петровић |

1. У тренутку израде Годишњег извјештаја о имплементацији Стратегије развоја Града Бијељина за 2021. годину, поједини статистички подаци за наведену годину биће доступни у јулу текуће године. [↑](#footnote-ref-2)