
****

**ГРАД БИЈЕЉИНА**

**ИЗВЈЕШТАЈ**

**О РЕАЛИЗАЦИЈИ ПЛАНА ОДРЖИВЕ УРБАНЕ МОБИЛНОСТИ ГРАДА БИЈЕЉИНА - ПОУМ (2020-2025.)**

**ЗА 2020/2021. ГОДИНУ**

**Бијељина, 20.04.2022. година**

Садржај

[1. УВОД 2](#_Toc101355147)

[2. ОСНОВНЕ КАРАКТЕРИСТИКЕ ПОУМ 3](#_Toc101355151)

[3. ЦИЉЕВИ И ПОДЦИЉЕВИ ПОУМ 4](#_Toc101355157)

[4. ПРАЋЕЊЕ ЦОР ИНДИКАТОРА У ОКВИРУ РЕАЛИЗАЦИЈЕ ПОУМ ГРАДА БИЈЕЉИНА 2020 – 2025. 6](#_Toc101355162)

[5. ПРЕГЛЕД РЕАЛИЗОВАНИХ АКТИВНОСТИ 9](#_Toc101355217)

6. ЗАКЉУЧЦИ И ПРЕПОРУКЕ............................................................................................12

# УВОД

Процес израде Плана одрживе урбане мобилности (ПОУМ) Града Бијељина је почео у септембру 2019. године, а завршен је једногласним усвајањем на 39. сједници Скупштине Града Бијељина одржаној 10. септембра 2020. године, број закључка 01-013-39-3/20.

План одрживе урбане мобилности Града Бијељина је стратешки документ, који је усклађен са Агендом 2030 и Циљевима одрживог развоја, са фокусом на Циљ 11 - *Одрживи градови и заједнице - Учинити градове одрживим значи стварање пословних прилика, сигурног и приступачног становања, те изградњу отпорних друштава и економија*, осмишљен да задовољи потребе мобилности људи и привредних субјеката у Граду Бијељина и околини, те генерално да унаприједи квалитет живота грађана. То укључује улагања у јавни превоз, стварање зелених јавних простора, те побољшање урбанистичког планирања и управљања на партиципативан и инклузиван начин.

Одржива мобилност подразумијева активно залагање за промјену начина транспорта, навика и понашања путника у циљу смањења негативних посљедица транспорта по друштво, екологију и економију, као што су:

* загађење ваздуха, које утиче на промјене климе,
* бука,
* гужве у саобраћају,
* саобраћајне несреће,
* деградација урбаних средина (смањење простора за пјешаке усљед повећања броја возила),
* експлоатација земљишта (све већа изградња путева и инфраструктуре).

ПОУМ Града Бијељина израђен је у свјетлу модерних европских и свјетских кретања ка одрживој урбаној мобилности и доприноси развоју интегрисаног одрживог система урбане мобилности који:

* је приступачан и задовољава основне потребе мобилности свих корисника;
* одговара на различите потребе грађана и привреде за мобилношћу и превозним услугама на одржив начин;
* води уравнотеженом развоју и бољој интеграцији различитих видова транспорта
* удовољава захтјевима одрживости, уравнотежавајући потребу за економском одрживошћу, социјалном једнакошћу и здравственим квалитетом животне средине;
* оптимизује ефикасност и економичност;
* боље користи урбани простор и постојећу транспортну инфраструктуру и услуге;
* повећава атрактивност урбаног окружења, квалитета живота и јавног здравља;
* побољшава општу сигурност и сигурност у саобраћају;
* води ка смањењу буке, загађења ваздуха, емисије гасова стаклене баште и смањењу потрошње енергије.

# ОСНОВНЕ КАРАКТЕРИСТИКЕ ПОУМ

Основне карактеристике ПОУМ-а за Град Бијељину су:

* Фокус на људе и задовољавање њихове основне потребе за мобилношћу;
* Стратешки приступ и широко учешће јавности у процесу израде како би се задовољиле потребе људи и компанија у градовима и њиховом окружењу, циљајући на бољи квалитет живота;
* Заснованост на дугорочној визији развоја транспорта и мобилности која укључује све облике и врсте превоза, јавне и приватне, путничке и теретне, моторизоване и немоторизоване;
* Фокус на здравље људи, заштиту животне средине, смањење буке, као и емисија гасова стаклене баште и смањење потрошње енергије, што доприноси повећању атрактивности и квалитета градске средине;
* Фокус на унапређење ефикасности и економичности транспорта роба и људи, као и друштва у цјелини;
* План одрживе урбане мобилности се заснива на постојећој пракси планирања и узима у обзир принципе интеграције, учешћа, мониторинга и евалуације;
* План одрживе урбане мобилности заснива се на детаљној процјени садашњих и будућих перформанси система урбане мобилности, те успоставља мјерљиве циљеве, засноване на реалној процјени основних и доступних ресурса.

Сврха ПОУМ-а Града Бијељина је дефинисање стратешких смјерница, мјера и акционог плана за одрживи систем урбане мобилности који узима у обзир постојеће стање, просторно планску документацију, економске и друштвене планове, те ниво спремности друштва у цјелини на искорак ка одрживости система урбане мобилности.

ПОУМ за Град Бијељину је осмишљен и развијен да буде стратешко усмјерење Града Бијељина у смислу искорака ка савременим концептима урбане мобилности за период 2020 – 2025. године, и представља први интегрални план ове врсте у Граду Бијељина и један од ријетких у Босни и Херцеговини.

У изради документа директно су учествовали запослени Градске управе, тј. Одјељења за стамбено-комуналне послове и заштиту животне средине Града Бијељина, Одсјека за локални економски развој и европске интеграције, Одјељења за просторно уређење и Дирекције за изградњу и развој Града Бијељина у облику Координационе групе задужене за израду ПОУМ Града Бијељина.

Координациона група је сарађивала са спољним сарадницима. Спољни сарадници су ангажовани кроз пројекат „Подршка ЈЛС у Републици Српској у промоцији одрживе урбане мобилности“ који је реализовао Савез општина и градова РС уз финансијску подршку њемачке Развојне агенције GIZ кроз Отворени регионални фонд за Југоисточну Европу – Енергетска ефикасност (ОРФ-ЕЕ) у оквиру пројекта “Одржива урбана мобилност у земљама Југоистичне Европе II (SUMSEEC II)“.

У току израде самог документа одржани су многобројни састанци координационе групе и спољашњих сарадника како би се на свеобухватан начин сачинила структура документа, узела у обзир цјелокупна ситуација мобилности на подручју Града, те како би се заједнички дефинисали циљеви, мјере и конкретне активности. Осим Координационе групе коју су чинили запослени Градске управе, ширу радну групу чинили су представници јавних институција, цивилног друштва, образовних установа, осталих одјељења Градске управе, чланови Партнерских група за друштвени, еколошки и привредни развој (Привредни савјет) Града, који су пружали специфичне информације и утицали на дефинисање циљева и визије, као и мјера и активности ПОУМ Града Бијељина.

Поред редовног учешћа шире радне групе у кључним фазама процеса, извршено је и опсежно испитивање грађана Бијељине кроз анкетни упитник и анализу стања путем упитника којег је попунило 1022 становника Града Бијељина, те су њихово виђење кључних проблема и захтјеви/потребе узети у обзир приликом креирања ПОУМ-а.

Овакав свеобухватни интегрисани приступ у планирању мобилности допринио је дефинисању заједничких циљева и посвећености за остваривање заједничке визије.

# ЦИЉЕВИ И ПОДЦИЉЕВИ ПОУМ

Примарни циљ Плана одрживе урбане мобилности је да изгради систем који ће омогућити грађанима обећавајућу будућност мобилности и приступачности, а Бијељина ће се дефинисати као успјешно динамично окружење, промовисаће се заштита животне средине, и то ће допринијети здравијем и сигурнијем окружењу за све становнике и учеснике у саобраћају, стављајући нагласак на немоторизована кретања, пјешаке, бициклисте и особе са ограниченом мобилношћу и уопште становнике Бијељине. Фокус је на људима и њиховим потребама.

Циљ плана одрживе урбане мобилности је да омогући мобилност за све грађане посебно у сегменту немоторизованог саобраћаја и кретања, бицикл и пјешачење, успостављање ефикасног и нискоемисионог система јавног градског превоза, те доношење иновативних мјера за смањење коришћења приватних аутомобила у градским путовањима, што ће допринијети смањењу емисије гасова стаклене баште, буке и загушења.

У овом процесу дефинисан је сет циљева из различитих подручја, а чије је остваривање кључно за реализацију усвојене визије која се фокусира на бољи квалитет живота за све становнике, Бијељине. Уз сет циљева дефинисани су циљни индикатори за ПОУМ Града Бијељина, који представљају квантитативне вриједности за циљеве и подциљеве. Да би правилно оцијенили ефекте и квалитет предвиђених мјера, дефинисани су жељени индикатори односно оквирне вриједности које могу бити измјерене на крају временског оквира ПОУМ Бијељина.

Битно је истаћи да је Град Бијељина ускладио ПОУМ са Агендом 2030, односно са циљевима одрживог развоја (ЦОР) и да је успостављена матрица индикатора која обухвата 5 циљева одрживог развоја: *ЦОР 3 – Здравље и благостање, ЦОР 9 – Индустрија, иновације и инфраструктура, ЦОР 10 – Смањење неједнакости, ЦОР 11 – Одрживи градови и заједнице, ЦОР 13 – Очување климе* и 10 локализованих глобалних индикатора, од којих је 5 потпуно у складу са БиХ/РС Оквиром циљева одрживог развоја (***НАПОМЕНА****: У вријеме успостављања и усвајања ПОУМ Бијељина, БиХ/РС Оквир циљева одрживог развоја још није био успостављен).*

# ПРАЋЕЊЕ ЦОР ИНДИКАТОРА У ОКВИРУ РЕАЛИЗАЦИЈЕ ПОУМ ГРАДА БИЈЕЉИНА 2020 – 2025.

|  |  |  |  |  |  |  |  |
| --- | --- | --- | --- | --- | --- | --- | --- |
| **Циљ 1. БЕЗБЈЕДАН, ИНКЛУЗИВАН И ФУНКЦИОНАЛАН ГРАД ПО МЈЕРИ СВАКОГ ЧОВЈЕКА** | | | | | | | |
| **ЦОР** | | **ЦОР Подциљ** | **ПОУМ Индикатор** | **ВРИЈЕДНОСТИ** | | | |
| **ПОЧЕТНА (2019. година)** | **2020. година** | **2021. година** | **ЦИЉНА (2025. година)** |
| **Подциљ 1.1. Унаприједити безбједност саобраћаја и саобраћајну инфраструктуру** | | | | | | | |
| **3; 11** | **3.6; 11.2** | | 1.1.1.Број саобраћајних незгода | 421 | 755 | 964 | 390 |
| Број саобраћајних незгода у којима су учествовали пјешаци | 33 | 23 | 43 | 10 |
| Број саобраћајних незгода у којима су учествовали бициклисти | 19 | 11 | 25 | 5 |
| **Подциљ 1.2. Омогућити приступачну мобилност становницима у складу са њиховим способностима и ограничењима** | | | | | | | |
| **10; 11** | **10.2, 10.3; 11.3** | | 1.1.2. Број пјешачких прелаза са приступним рампама | 236 | 236 | 237 | 286 |
| 1.2.1. Број семафора са звучним сигналом | 1 | 3 | 3 | 6 |
| **Подциљ 1.3. Успоставити систем јавног превоза ниске емисије у урбаном подручју** | | | | | | | |
| **9; 11; 13** | **9.1; 11.2; 13.2** | | 1.2.2. Број линија јавног градског превоза | 0 | 0 | 0 | 3 |
| 1.3.1. Број уређених аутобуских стајалишта | 7 | 13 | 14 | 20 |
| 1.3.2. Број возила јавног градског превоза ниских емисија | 0 | 1 | 1 | 5 |
| **Подциљ 1.4. Успоставити мултимодалне чворове** | | | | | | | |
| **9; 11 ; 13** | **9.1; 11.2; 13.2** | | 1.3.3.Број мултимодалних чворова | 0 | 0 | 0 | 2 |

|  |  |  |  |  |  |  |  |
| --- | --- | --- | --- | --- | --- | --- | --- |
| **Циљ 2. МЈЕСТО ЗДРАВОГ И УГОДНОГ ЖИВЉЕЊА** | | | | | | | |
| **ЦОР** | | **ЦОР Подциљ** | **ПОУМ Индикатор** | **ВРИЈЕДНОСТИ** | | | |
| **ПОЧЕТНА (2019. година)** | **2020. година** | **2021. година** | **ЦИЉНА (2025. година)** |
| **Подциљ 2.1. Унаприједити бициклистички саобраћај** | | | | | | | |
| **3; 9; 11; 13** | **3.6; 9.1; 11.3; 13.2** | | 2.1.1. Дужина изграђених и означених бициклистичких стаза | 5.8 км | 8.14 км | 8.14 км | 12 км |
| 2.1.2. Број паркинга за бицикле | 15 | 130 | 180 | 28 |
| **Подциљ 2.2. Унаприједити пјешачки саобраћај** | | | | | | | |
| **3; 11; 13** | **3.6; 11.3, 11.7; 13.2** | | 2.2.1. Дужина пјешачких коридора | 17.4 км | 19.6 км | 19.6 км | 25 км |
| 2.2.2. Дужина хортикултурно уређених површина уз пјешачке коридоре | 8.8 км | 9.9 км | 10.05 км | 13 км |
| 2.2.3. Површина јавних зелених површина за друштвену интеракцију | 5.2 ха | 5.2 ха | 5.2 ха | 6 ха |
| **Подциљ 2.3. Побољшати квалитет ваздуха** | | | | | | | |
| **11; 13** | **11.3, 11.6; 13.1, 13.2** | | 2.3.1. Број дана са прекораченим вриједностима за „PM 10“ | 7 | 58 | 35 | 5 |

|  |  |  |  |  |  |  |  |
| --- | --- | --- | --- | --- | --- | --- | --- |
| **ЦИЉ 3. ПАМЕТНА РЈЕШЕЊА И ИНОВАЦИЈЕ У ФУНКЦИЈИ ОДРЖИВОГ РАЗВОЈА** | | | | | | | |
| **ЦОР** | | **ЦОР Подциљ** | **ПОУМ Индикатор** | **ВРИЈЕДНОСТИ** | | | |
| **2019.**  **(почетна)** | **2020.** | **2021.** | **2025.**  **(циљна)** |
| **Подциљ 3.1. Омогућити Е-мобилност на територији града** | | | | | | | |
| **9; 11; 13** | **9.1; 11.2, 11.3; 13.1** | | 3.1.1. Број пуњача за Е-возила | 0 | 3 | 3 | 2 |
| 3.1.2. Број регистрованих Е-возила | 0 | 3 (+ 8 хибрида) | 3 (+ 8 хибрида) | 40 |
| **Подциљ 3.2. Успоставити bike-sharing систем (Дијељење бицикла)** | | | | | | | |
| **9; 11; 13** | **9.1; 13.1, 13.2** | | 3.2.1. Број bike-sharing пунктова | 0 | 0 | 0 | 3 |
| 3.2.2. Број бицикала у систему | 0 | 0 | 0 | 30 |
| **Подциљ 3.3. Развој градске логистике и реорганизација теретног саобраћаја** | | | | | | | |
| **9; 11** | **9.1, 9.4; 13.3** | | 3.3.1. Број центара градске логистике | 0 | 0 | 0 | 1 |
| 3.3.2. Број зона у којима се ограничава теретни саобраћај | 0 | 0 | 0 | 2 |

# ПРЕГЛЕД РЕАЛИЗОВАНИХ АКТИВНОСТИ

**Током 2020. године извршене су сљедеће активности:**

- Реконструкција пјешачко-бициклистичке стазе поред магистралног пута у Дворовима укупне дужине 250 м.

- У склопу Пројекта „Покренимо се“ изграђено је 340 м пјешачко-бициклистичке стазе у улици Незнаних јунака у Бијељини и постављена су 3 паркинг постоља (15 паркинг мјеста) испред јавних институција.

- Током 2020. године, посађено је 177 садница на подручју Града Бијељина. У Градском парку је посађено 29 садница, осталих 148 садница је посађено на шеталишту поред канала Дашница.

- Израђена је пројектно-техничка документација за изградњу паркинг гараже на локацији између ул. Саве Ковачевића и ул. 27. Марта, и у току је поступак рјешавања имовинско правних односа.

- Уређени су обални садржаји уз канал Дашница у дужини од 2,25 км. Пројекат је подразумијевао изградњу пјешачко-бициклистичке стазе, јавне расвјете и садњу дрвенастих садница поред канала Дашница.

- Реконструисане су пјешачке стазе у Градском парку у дужини од 200 м.

**-** Набављено је једно електрично возило за превоз лица са инвалидитетом и уграђена су два пуњача за електричне аутомобиле (капацитет пуњења: 4 аутомобила истовремено) на Тргу краља Петра I Карађорђевића и један пуњач у „Етно-селу Станишић“.

- Праћење квалитета ваздуха, односно садржаја загађујућих материја у ваздуху је веома важно да би се сагледао њихов могући утицај на животну средину и здравље људи. Мјерење квалитета ваздуха на подручју Града Бијељина врши инстутут ЈНУ „Институт за заштиту и екологију“ из Бањалуке. Мјерење се врши по принципу 24-часовног узорковања на предвиђеним мјерним мјестима. Током 2020. године укупно је регисторвано 58 дана са прекораченим вриједностима за „PM 10“ (суспендоване честице промјера 10 µm).

Са циљем подизања свијести грађана о значају активних начина кретања и подстицања на здравији начин живота, Одсјек за ЛЕР и ЕИ је други пут у континуитету организовао активности на обиљежавању Европске седмице мобилности која се сваке године обиљежава у периоду од 16. до 22. септембра широм Европе.

У оквиру Европске седмице мобилности запослени у Одсјеку су, у сарадњи са екстерним партнерима/спонзорима из цивилног, приватног, јавног сектора организовали и реализовали 18 различитих активности, са учешћем преко 350 грађана:

- „Facebook“ такмичење за избор најкреативније фотографије на тему урбане мобилности – побиједила је фотографија са највише “like”-ова;

- Улична акција подизање свијести о урбаној мобилности у граду, анкетирање грађана (анкетирано ukupno 1021 грађана) и промотивне активности (свих 7 дана);

- Отварање улице за пјешаке Вук Караџић у центру града - забрана саобраћаја за моторна возила у периоду од 17.00 до 24.00 часова, 6 дана;

- Дан без аутомобила - Отварање улице за пјешаке Вук Караџић у центру града - забрана саобраћаја за моторна возила 20.09.2020. године;

- Наступ рок групе, биоскоп на отвореном и Кабаре на крову Центра за културу;

- „Парк за нашу дјецу“ –представа за дјецу у Градском парку за вртићки узраст;

- Мониторинг протока саобраћаја у центру града;

- „Могу и ја“/Вјежбе на отвореном прилагођене за дјецу са потешкоћама;

- „20ка за здравље“ – бициклистичка вожња у дужини од 20 километара;

- Представа за дјецу на платоу Центра за културу;

- Радионица за ученике Техничке школе “Михајло Пупин”– подизање свијести о сигурном, активном кретању;

- Радионица за васпитаче вртића о значају Аgende 2030 и ЦОР, са фокусом на инклузију кроз презентацију ПОУМ Града Бијељина;

- Полигон за дјецу / симулација учешћа у саобраћају у центру Града;

- „заРОЛАЈ“ - промоција точкића / ролери и скејтови на шеталишту поред канала „Дашница“.

**Током 2021. године извршене су сљедеће активности:**

- У склопу изградње комплекса аутобуске станице у Бијељини, извршена је садња 17 дрворедних садница и издрадња једног аутобуског стајалишта.

- Започета је израда *Студије истраживања и развоја система јавног превоза путника на територији Града Бијељина* *са имплементацијом нове аутобуске станице у систем ЈПП*, завршетак израде студије се очекује током 2022. године.

- Приликом реализације уговора за редовно одржавање хоризонталне сигнализације на подручју града Бијељина извршено је обиљежавање једног новог пјешачког прелаза у Улици Пантелинска.

- Праћење квалитета ваздуха, односно садржаја загађујућих материја у ваздуху -током 2021. године укупно је регисторвано 35 дана са прекораченим вриједностима за „PM 10“ (суспендоване честице промјера 10 µm).

У складу са стратешким опредјељењем да до 2030. године Бијељина постане ГРАД БУДУЋНОСТИ, као и на основу унапређења учешћа грађана у процесима доношења одлука кроз спроведене анкете, у име Градске управе, Одсјек за ЛЕР и ЕИ је у току 2021. године осмислио и започео дугогорочну кампању под слоганом „**green BijeljINa**“ која има за циљ смањење емисије CO2 кроз реализацију низа активности за побољшање квалитета ваздуха, између осталог кроз озелењавање урбаних подручја Града, успостављање (зелених) зона за рекреацију и одмор и промоцију активних начина кретања, чиме би се створили предуслови за одрживи еколошки развој.

У току 2021. године у склопу дугорочне кампање „green BijeljINa“ укупно је посађено 997 садница на подручју Града Бијељина. У новембру су организоване двије акције сађења на простору око Регионалне депоније „Еко деп“. Једну акцију су реализовали службеници Градске управе, који су донирали 525 садница канадске тополе и бијелог јасена. Садњу су подржала друштвено одговорна удружења грађана „Ада“, „Еко-пут“, „ПЕД Мајевица“, „ПЕЗ ренесанса“ и АД „Комуналац“. Другу акцију сађења извршила је друштвено-одговорна компанија „Sportvision“ која је донирала 150 садница канадске тополе и бијелог јасена, које су посадили запослени ове компаније.

Поред ових активности 17 садница је засађено на простору нове Аутобуске станице, 25 садница бијелог јасена је донирано МЗ „15.Мајевичка“ од стране службеника Градске управе, организована је подјела 100 садница бијелог јасена грађанима, које је донирало друштвено одговорно пољопривредно газдинство „Агроплан“ Суво Поље.

Одјељење за стамбено-комуналне послове и заштиту животне средине је у оквиру активности „*Повезивање зелене матрице града садњом дрвореда уз саобраћајнице и обнова дрвореда у градском парку*“ у току 2021. године извршило садњу 50 садница на подручју Града Бијељина.

Осим ових активности Одсјек за ЛЕР и ЕИ извршио је набавку 120 садница (храст, бор, јавор, врба,трешња, јасен, смрча, смрека), које су оплемениле и озелениле дворишта четири градске основне школе (ОШ „Свети Сава“ - 10 садница, ОШ „Кнез Иво од Семберије“ - 52 саднице, ОШ „Јован Дучић“ - 36 садница, ОШ „Вук Караџић“ - 9 садница) и ЈУ Дјечији вртић „Чика Јова Змај“ на Лединцима - 13 садница. Такође, у оквиру исте активности, набављено је 10 клупа за сједење и 6 канти за отпад које су постављене у дворишту ОШ „Свети Сава“ и „Јован Дучић“.

Захваљујући иницијативи која је покренута на друштвеним мрежама и одзивом великог броја грађана, Град Бијељина се придружио акцији “Посади свој хлад“, коју је реализовао Одсјек за ЛЕР и ЕИ у сарадњи са НВО “Зелени развојни центар”. Саднице су обезбијеђене уз помоћ друштвено одговорних компанија и укупно 150 садница бијелог јасенаподијељено је грађанима на Градском тргу.

У периоду од 16. до 22. септембра, Одсјек за ЛЕР и ЕИ је у име Градске управе трећи пут у континуитету осмислио и организовао активности на обиљежавању Европске седмице мобилности.

Дванаест различитих активности је организовано и реализовано у сарадњи са 26 екстерних партнера из цивилног, приватног, јавног сектора и спонзора, са учешћем преко 650 грађана:

- Pодизање свијести о урбаној мобилности у граду, анкетирање грађана (анкетирано 1062 грађана) и промотивне активности;

- Корективна гимнастика за дјецу на отвореном;

- Отварање улице за пјешаке Вук Караџић у центру града - забрана саобраћаја за моторна возила у периоду од 17.00 до 24.00 часова, 6 дана;

- Дан без аутомобила - Отварање улице за пјешаке Вук Караџић у центру града - забрана саобраћаја за моторна возила 19.09.2021. године;

- „Могу и ја“ - „Игре без граница“ на отвореном прилагођене за дјецу са потешкоћама;

- Мониторинг протока саобраћаја у центру Града Бијељина;

- Акција чишћења отпада из природе;

- Фитнес на отвореном за дјецу и одрасле;

- „20ка за здравље – бициклистичка вожња у дужини од 20 километара;

- Полигон за дјецу / симулација учешћа у саобраћају;

- Радионица за ученике – подизање свијести о сигурном, активном кретању;

- „заРОЛАЈ“ - промоција точкића, ролери и скејтови на шеталишту поред канала „Дашница“;

У периоду 2020 - 2021. година укупно је набављено и постављено 33 паркинг постоља за бицикле (165 паркинг мјеста) у граду Бијељина, поред почетних 3 паркинг постоља (15 паркинг мјеста) која су набављена у 2019. години.

Паркинг постоља су постављена на сљедеће јавне локације на подручју Града:

Центар за културу - 1, Музеј - 2, НБ "Филип Вишњић" - 2, просторије МЗ Галац - 1, Дом здравља Бијељина - 2, Спортска дворана - 2, Градска управа (Матична служба) - 1, поред шаха на Тргу - 1, Зелена пијаца - 2, Градски парк - 2, ТЦ „Емпориум“ - 1, Црква Светог Ђорђа - 1, Атик џамија - 1, Црква Пречистог Срца Маријана - 1, ОШ „Свети Сава“ Бијељина - 2, ОШ „Кнез Иво од Семберије“ Бијељина - 2 и Ковиљуше - 1, ОШ „Јован Дучић“ Бијељина - 1, П.О. Патковача - 1 и П.О. Пучиле - 1, ОШ „Меша Селимовић“ Јања - 1, Полицијска станица Бијељина - 2, испред зграде Градске управе - 4.

# ЗАКЉУЧЦИ И ПРЕПОРУКЕ

Имајући у виду да је ПОУМ за Град Бијељину осмишљен и развијен да буде стратешко усмјерење Града у смислу искорака ка савременим концептима урбане мобилности и да представља први интегрални план ове врсте у Граду Бијељина и један од ријетких у Босни и Херцеговини, потребно је укључивање већег броја актера, односно представника свих институција и организација у његову реализацију.

Потребно је наставити са реализацијом активности које имају за циљ промоцију активних видова кретања, смањења емисије CO2 и заштиту животне средине, како би се креирао амбијент који је по мјери савременог човјека, у складу са резултатима анкета са узорком од преко 4.000 испитаних грађана.

Будуће активности треба да буду фокусиране на успостављање бициклистичких стаза, зелених површина (зелене оазе/паркови са спортско-рекреативним садржајима), отварање улица за пјешаке и бициклисте, подстицање преласка на енергетски ефикасне системе гријања и сличне активности, као и на подизање свијести о значају и бенефитима одрживог еколошког развоја за заједницу.

|  |  |
| --- | --- |
| ОБРАЂИВАЧ  Одсјек за локални економски развој и европске интеграције  Анкица Тодоровић  Шеф Одсјека | ГРАДОНАЧЕЛНИК  Љубиша Петровић |