**И З В Ј Е Ш ТА Ј**

**О РАДУ ЈАВНЕ УСТАНОВЕ ЦЕНТАР ЗА СОЦИЈАЛНИ РАД БИЈЕЉИНА**

**ЗА 2021. ГОДИНУ**

Програмом рада Скупштине града Бијељина за 2022. годину, предвиђено је разматрање извјештаја о раду Јавне установе Центар за социјални рад Бијељина за 2021. годину са Програмом рада за 2022.годину.

Циљ извјештаја је упознавање са стањем у области социјалне заштите и функционисањем Центра за социјални рад Бијељина.

Информација је урађена на основу евиденције и документације којом располаже Центар за социјални рад Бијељина.

# УВОД

Јавна установа Центар за социјални рад је установа социјалне заштите чији је оснивач Град Бијељина. У спровођењу дјелатности социјалне заштите и социјалног рада, Центар врши јавна овлашћења из социјалне, породичне и дјечије заштите на локалном нивоу. Надлежности и задаци Центра произилазе из: Закона о социјалној заштити, Породичног закона, Закона о дјечијој заштити, Одлуке о проширеним правима и услугама из области социјалне заштите, те других прописа кoји регулишу права из ове области.

Центар за социјални рад дјелује и као стручна установа која прати и открива социјалне потребе грађана, развија превентивне активности, координира са осталим актерима у области социјалне заштите, планира и иницира развој нових и унапређење постојећих услуга, води евиденцију о корисницима и пруженим услугама и мјерама.

У 2018. години, закључком број 01-013-21-11/18 од 29.10.2018. године, Скупштина града Бијељина усвојила је План развоја социјалне заштите на подручју града Бијељина за период 2019-2024. године. Овим Планом прецизније се дефинишу потребе и активности које треба предузети у циљу развијања социјалне заштите, у којој се на најефикаснији начин користе постојећи и развијају нови ресурси у заједници, пружају квалитетније и разноврсније услуге, ради очувања и побољшања квалитета живота рањивих и маргинализованих појединаца и група.

Центар остварује редовну сарадњу са Градском управом, преко Одјељења за друштвене дјелатности, Градском организацијом Црвеног крста, Полицијском управом Бијељина, школама, мјесним заједницама, здравственим установама, установама социјалне заштите, НВО сектором, те другим организацијама и установама које се баве овом или сличном проблематиком.

Од марта 2020. године, Центар за социјални рад Бијељина, организује рад у новоизграђеном објекту, у новим савременим условима, чиме су значајно побољшани услови рада и створене могућности за проширење дјелатности рада Центра.

# ОРГАНИЗАЦИЈА РАДА

На пословима и радним задацима Центрa, у току 2021. године, aнгажовано је 45 радника на неодређено вријеме: директор, 10 социјалних радника, 6 правника, 4 психолога, 2 специјална педагога, 1 педагог, 11 административних радника, 3 радника у Дневном центру за дјецу са сметњма у развоју (дефектолог, психолог и медицински техничар), 4 радника у Дневном центру за дјецу у ризику (социолог, професор физичког васпитања, дипломирани инжењер пољопривреде и професор енглеског језика) и 3 помоћна радника.

Поред стално запослених, због повећаног обима посла и замјене одсутних радника услед привремене спријечености за рад, у току 2021. године ангажовани су радници на одређено вријеме (5 радника).

На пословима социјалног радника у току 2021. године укупно је ангажовано 10 радника. Један дипломирани социјални радник је запослено на одређено вријеме (због повећаног обима посла).

Остали радници, ангажовани на одређено вријеме (4 радника) су: 2 чистачице; један економиста (ССС) и један радник на пословима стручни сарадник за рад са дјецом у ризику у Дневном центру за дјецу у ризику.

У току године Центар је имао и 4 приправника, и то 1 дипломирани социјални радник; 2 дипломирана психолога и 1 професор физичке културе. Такође, приправнички стаж у својству волонтера, у току године, обављала су 4 радника и то 2 дипломирана социјална радника и 2 дефектолога.

|  |  |  |  |
| --- | --- | --- | --- |
| **СТРУКТУРА ЗАПОСЛЕНИХ** | **2020** | **2021** | **СТРУЧНА СПРЕМА** |
| **БРОЈ РАДНИКА** | **БРОЈ РАДНИКА** |
| **ДИРЕКТОР** | **1** | **1** | ВСС |
| Помоћник Директора (из реда запослених) | 1 | 0 | ВСС |
| **СТРУЧНИ РАДНИЦИ** | **18** | **23** |  |
| Социјални радник | 7 | 10 | ВСС |
| Правник | 5 | 6 | ВСС |
| Психолог | 3 | 4 | ВСС |
| Педагог | 1 | 1 | ВСС |
| Специјални педагог | 2 | 2 | ВСС |
| **ДНЕВНИ ЦЕНТАР ЗА ДЈЕЦУ СА СМЕТЊАМА У РАЗВОЈУ** | **2** | **3** |  |
| Дефектолог | 1 | 1 | ВСС |
| Медицински техничар | 1 | 1 | ССС |
| Психолог | 0 | 1 | ВСС |
| **ДНЕВНИ ЦЕНТАР ЗА ДЈЕЦУ У РИЗИКУ** | **2** | **4** |  |
| Социолог | 1 | 1 | ВСС |
| Остали | 1 | 3 | ВСС |
| **АДМИНИСТРАТИВНО ОСОБЉЕ** | **11** | **11** |  |
| Економиста | 4 | 5 | ВСС |
| Административни радници | 7 | 6 | 4 ВСС; 2 ССС |
| **ПОМОЋНО ОСОБЉЕ** | **3** | **3** |  |
| Чистачица | 1 | 1 | ОШ |
| Курир | 1 | 1 | ССС |
| Возач | 1 | 1 | ССС |
| **СВЕГА:** | **37** | **45** |  |

*Табела 1. Радници запослени у Центру ( стање на дан 31.12.2021. године)*

Центар обавља послове и радне задатке из законом утврђеног дјелокруга рада и надлежности путем: стручног вијећа, стручног колегијума, одјељења, служби, водитеља случаја, тимова за посебне случаје, као и појединчних извршилаца, што представља заокружену цјелину за обављање одређених послова у Центру.

Стручно вијеће чине сви стручни радници Центра. Стручни колегијум чине директор и руководиоци одјељења.

У складу са Правилником о унутрашној организацији послова и радних задатака у ЈУ Центру за социјални рад, формирана су одјељења и службе које чине радници чији послови и радни задаци представљају сродну цјелину на принципима концентрације и груписања послова према врсти, сродности и повезаности, те примјене јединствених метода у смислу унутрашње подјеле рада:

* **Кабинет директора** формиран као самостална организациона јединица унутар унутрашње организације Центра и обавља најсложеније послове руковођења и управљања Центром,
* **Одјељење за опште и финансијске послове** обавља послове из области праћења остваривања политике финансирања Центра, припремања нацрта/приједлога буџета Центра, праћења и евиденције прихода и извршење расхода буџета и израде финансијских извјештаја Центра, контроле правилности и законитости коришћења буџетских средстава, послове пријемне канцеларије, протокола и архива, послове на одржавању информационог система, јавних набавки, послове за потребе Центра а који се односе на: одржавање, управљање, обезбjеђењe и заштиту објеката, опреме и друге имовине коју користи Центар, одржавање хигијене у просторијама Центра, као и друге послове који се посебним актом ставе у дјелокруг рада Одјељења. У Одјељењу су оранизоване двије службе: Служба за финансије и Служба општих послова.
* **Одјељење за породично-правну** заштиту врши стручне и управне послове из области породичних односа, а у циљу заштите интереса свих чланова породице која је у кризи. У одјељењу се спроводе поступци заштите лица без адекватног породичног старања кроз разне облике старатељства, израђују се индивидуални програми заштите штићеника под старатељством, са нарочитим акцентом на малољетну дјецу, а у циљу стварања оптималних услова за њихов несметан раст и развој. Спроводи се поступак усвојења дјеце која испуњавају услове за овај вид трајног збрињавања. Заједно са осталим субјектима заштите од насиља у породици, а у складу са важећим законским прописима и протоколима, одјељење ради на заштити жртава насиља и спречавања насиља у породичној заједници.
* **Одјељење за социјалну заштиту** врши стручне и управне послове из области социјалне, породично-правне и дјечије заштитe.
* **Одјељење за дјецу и омладину** обавља послове из области малољетничке делинквенције и рада са васпитно запуштеном и занемареном дјецом, послове рада са малољетницима у сукобу са законом, васпитно занемареном и запуштеном дјецом, сарађује са образовним институцијама, бави се развојем и обезбјеђивањем услуга које су директно усмјерене на унапређивање квалитета збрињавања дјеце и омладине са поремећајима у понашању, дјеце са друштвено неприхватљивим понашањем и дјеце са другим проблемима у развоју, као и развојем и обезбјеђивањем услуга које су директно усмјерене на унапређивање квалитета збрињавања дјеце и омладине са сметњама у развоју. Рад у Одјељењу за дјецу и омладину организован је кроз ниже организационе јединице и то: Служба за малољетничку делинквенцију, Дневни центар за дјецу у ризику и Дневни центар за дјецу са сметњама у развоју.

Кроз рад одјељења и служби реализују се облици, мјере и услуге социјалне заштите.

# ОБЛИЦИ, МЈЕРЕ И УСЛУГЕ СОЦИЈАЛНЕ ЗАШТИТЕ

## ПРАВА ИЗ ЗАКОНА О СОЦИЈАЛНОЈ ЗАШТИТИ

Законом о социјалној заштити (Службени гласник Републике Српске бр. 37/12 , 90/16 , 94/19 и 42/20) регулисана су основна права у области социјалне заштите становништва:

* новчана помоћ
* лична инвалиднина
* додатак за помоћи његу другог лица
* подршка у изједначавању могућности дјеце и омладине са сметњама у развоју
* смјештај у установу
* збрињавање у хранитељску породицу
* помоћ и њега у кући
* дневно збрињавање
* једнократна новчана помоћ и
* савјетовање.

### Корисници новчане помоћи

Право на новчану помоћ може остварити породица, чији су чланови неспособни за рад, који немају властитих прихода или чији су укупни приходи за издржавање испод нивоа новчане помоћи утврђене Законом о социјалној заштити, који немају вишак стамбеног простора, који немају другу имовину из чије се вриједности могу осигурати средства за издржавање, који немају сроднике који имају обавезу да га издржавају у складу са Породичним законом или ако ти сродници због инвалидности и друге објективне спријечености нису у могућности да извршавају обавезу издржавања.

Основица за утврђивање висине новчане помоћи у текућој години је просјечна нето плата у Републици остварена у претходној години. Средства за ово право обезбјеђују Република и локална заједница у односу 50%-50%. Новчана помоћ се исплаћује мјесечно.

Број корисника новчане помоћи, закључно са 31.12.2021. године је 426 породица.

Број породица по основу броја чланова домаћинства, закључно са децембром 2021. године, је следећи:

* 349 корисника(појединац) -143,40 КМ
* 41 породицa са два члана -191,20 КМ
* 20 породица са три члана -229,44 КМ
* 13 породицa са четири члана -258,12 КМ
* 3 породице са пет и више чланова -286,80 КМ.

*Графикон 1. Број корисника права на дан 31. децембар по наведеним годинама*

### Право на личну инвалиднину

Влада Републике Српске је у јуну 2018. године донијела Одлука о одобрењу пласмана средстава за унапређење положаја лица са инвалидитетом накнадом за личну инвалиднину („Службени Гласник Републике Српске“ број 53/18, 6/19 и 9/19). У одлуци су дефинисани услови са остваривање накнаде за личну инвалиднину- поступак се спроводи у центру за социјални рад, средства обезбјеђује Република у износу од 100%.

Измјенама и допунама Закона о социјалној заштити, лична инвалиднина се уводи као основно право из Закона о социјалној заштити од 01.01.2020. године.

Закључно са 31.12.2021. године укупно 661 лице са инвалидитетом је остварило накнаду за личну инвалиднину, а висина накнаде за исплату овог права зависи од степена тјелесног оштећења а она износи:

* Код тјелесног оштећења од 100% накнада износи 143,40 КМ,
* Код тјелесног оштећења од 90% накнада износи 130,52 КМ,
* Код тјелесног оштећења од 80% накнада износи 105,16 КМ,
* Код тјелесног оштећења од 70% накнада износи 90,36 КМ.

### Корисници додатка за помоћ и његу другог лица

Право на додатак за помоћ и његу другог лица има лице старије од три године које је због тјелесних, менталних, чулних поремећаја, изражених промјена у здравственом стању неопходна стална помоћ и њега другог лица, под условом да ово право не може остварити по другом основу и не користи право на смјештај у установу социјалне заштите или су смјештени у другу установу на терет буџетских средстава.

Додатак за помоћ и његу другог лица признаје се на основу налаза и мишљења стручних комисија:

* За дјецу до 18 година-Првостепена стручна комисија за процјену потреба и усмјеравање дјеце и омладине са сметњама у развоју
* За одрасла лица- Првостепена стручна комисија за утврђивање способности лица у поступку остваривања права из социјалне заштите и утврђивање функционалног стања корисника.

Број корисника додатка за помоћ и његу другог лица, закључно са 31.12.2021. године, је 2.205, од којих је право у првој групи остваривало 884 корисника, док је у другој групи, право остварило 1.321 корисник.

Висина накнаде за додатак за помоћ и његу другог лица за прву групу корисника у току 2021. године износила је 191,20 КМ, а за другу групу 95,60 КМ.

*Графикон2. Број корисника права на дан 31. децембар по наведеним годинама*

### Корисници једнократних новчаних помоћи

У току 2021. године 747 захтјева за остваривање права на једнократну новчану помоћ је позитивно рјешено. Просјечан износ једнократне новчане помоћи исплаћене у 2021. години износи 129,55 КМ.

Једнократне новчане помоћи најчешће су одобраване у сврху набавке основних животних намирница, лијечења, набавке лијекова, плаћање трошкова потрошње електричне енергије и других комуналних услуга.

### Право на смјештај у установу

Право на смјештај у установу у току 2021. године остварило је 99 лица од чега је 18 дјеце и 81 одрасла особа.

Цијену смјештаја корисника, обухваћеним системом социјалне заштите, одређује Влада Републике Српске и иста се креће од 650,00 КМ до 725,00 КМ за кориснике смјештене у установама социјалне заштите у Републици Српској. Цијена смјештаја у установама на подручју Федерације Босне и Херцеговине износи у просјеку око 1.400,00 КМ у зависности од психофизичког стања корисника.

*Графикон 3. Број корисника права на дан 31. децембар по наведеним годинама*

|  |  |  |
| --- | --- | --- |
| Р.БР. | УСТАНОВА | Смјештај у установу |
| 1 | ЈУ Дом "Рада Врањешевић", Бања Лука | 6 |
| 2 | Дом за дјецу "Сремчица", Србија | 1 |
| 3 | Школа са домом за дјецу са оштећењем слуха, Крагујевац, | 3 |
| 4 | Дом за дјецу и омладину ометену у развоју Приједор | 8 |
| 5 | ЈУ Дом за лица са инвалидитетом Вишеград | 11 |
| 6 | ЈЗУ Болница за хроничну психијатрију Модрича | 4 |
| 7 | Специјални завод за дјецу и омладину "ДР Никола Шуменковић" Стамница, Петровац на Млави | 1 |
| 8 | ЈУ "Дом за стара лица" Кисељак Зворник | 2 |
| 9 | Центар за смјештај и дневни боравак деце и омладине ометене у развоју, Београд, Светозара Марковића 85А | 2 |
| 10 | Дом за пензионере и стара лица, И. Сарајево, Војина Комадине 13 | 1 |
| 11 | СОС Киндердорф Сарајево | 3 |
| 12 | Центар за пружање његе и помоћи у кући "Дуга" Лопаре | 3 |
| 13 | ЈУ Центар «Заштити ме» | 4 |
| 14 | Дом за старија лица "СЛАЂУР" Бијељина | 10 |
| 15 | Установа социјалне заштите за заштиту старих лица "ЕВА" Подновље | 2 |
| 16 | Завод за збрињавање ментално инвалидних особа - Баковићи | 2 |
| 17 | Међународни форум солидарности – Прихватни центар „ДУЈЕ“ | 1 |
| 18 | УСЗ Дом за старија лица „ДУГА“ Лопаре ПЈ 1 „ДУГА“ Бијељина | 32 |
| 19 | ЈУ Центар за дјецу и омладину са сметњама у развоју „Будућност“, Дервента | 2 |
| 20 | Школа за основно и средње образовање „Милан Петровић“ са Домом ученика | 1 |
|  | УКУПНО | 99 |
|

*Табела 2.-Корисници права на смјештај по установама*

### Право на збрињавање у хранитељску породицу

У току 2021. године 22 лица су користила право на збрињавање у хранитељску породицу, од тога је 12 дјеце смјештене у 10 хранитељских породица и 10 одраслих лица.

Центар константно популарише хранитељство, као најцјелисходнији облик збрињавања дјеце без родитељског старања.

*Графикон 4. Број корисника права на дан 31. децембар по наведеним годинама*

### Право на његу и помоћ у кући

Закључно са 31.12.2021. године у евиденцији Центра се налази 17 лица, корисника права на његу и помоћ у кући. Ово право обухвата пружање услуга одржавања личне хигијене и хигијене стана, спремање оброка, набавка лијекова и сл. На територији нашег града неопходно је оснивање Центра за пружање услуга помоћи и његе у кући и на тај начин унаприједити услугу.

*Графикон 5. Број корисника права на дан 31. децембар по наведеним годинама*

### Право на подршку у изједначавању могућности дјеце и омладине са сметњама у развоју

Ово право остварују дјеца и омладина са физичким, менталним, чулним и комбинованим сметњама, која су након основне школе, а најкасније до 30. године живота, укључена у процес образовања.

У току 2021. године право је користило:

* 2 дјеце са сметњама у развоју која школу похађају у специјализованим установама и за коју се плаћају трошкови смјештаја, те трошкови превоза доласка кући;
* 28 дјеце са сметњама у развоју који школу похађају у мјесту живљења у облику плаћања трошкова мјесечних карата за превоз од куће до школе.

*Графикон 6. Број корисника права на дан 31. децембар по наведеним*

*годинама*

### Здравствено осигурање

У складу са Законом о социјалној заштити, преко Центра, здравствено осигурање остварују корисници новчане помоћи, корисници додатка за помоћ и његу другог лица и лица смјештена у установе социјалне заштите и у хранитељске породице, под условом да то право не могу остварити по неком другом основу.

Број корисника наведеног права закључно са децембром 2021. године је 573. Иако број корисника незнатно осцилира последњих неколико година, евидентно је повећање у издвајању новчаних средстава намјењених за ово право. Разлог је константно повећање основице за обрачун висине издвајања. У 2021. години је за свако лице, на име здравственог осигурања, издвајано 71,28 КМ мјесечно.

*Графикон 7. Број корисника права на дан 31. децембар по наведеним годинама*

## ПРАВА ИЗ ОДЛУКЕ О ПРОШИРЕНИМ ПРАВИМА И УСЛУГАМА

У складу са чланом 11. Закона о социјалној заштити, јединице локалне самоуправе могу одлуком, у складу са потребама становништва, утврдити и друга права из области социјалне заштите, услове и критеријуме за остваривање тих права.

Одлуком о проширеним правима и услугама у области социјалне заштите (Службени гласник града Бијељина бр. 05/13), Град Бијељина утврдио је следећа проширена права и услуге:

### Право на стамбено збрињавање

У току 2021. године право на стамбено збрињавање признато је за 30 породица. У згради социјалног становања која се налази у улици Милована Глишића број 25, право су користиле двије породице и то једна двочлана и један самац.

Услугу социјалног становања уз подршку, у објекту који се налази у Галцу број 80, користило је једно лице.

За 27 породица се, путем регулисаног права на стамбено збрињавање, плаћа закупнина код станодаваца у приватним објектима.

*Графикон 8. Број корисника права на дан 31. децембар по наведеним годинама*

### Право на накнаду за смјештај у властиту породицу

Право на смјештај у властиту породицу остварују лица чија је неспособност наступила прије 15-те године живота, а која су према налазу и мишљењу комисије у потпуности зависна од помоћи друге особе те нису обухваћена васпитно-образовним процесом. Овим правом пружена је подршка породицама која у свом домаћинству имају лица која испуњавају услове за смјештај у установу социјалне заштите, а то право не користе.

Број корисника права на накнаду за смјештај у властиту породицу закључно са 31.12.2021. године је 189 лица/корисника, а новчана накнада, на име овог права, максимално износи 145,00 КМ.

*Графикон 9. Број корисника права на дан 31. децембар по наведеним годинама*

### Обезбјеђење огрева

У 2021. години 353 корисника права на новчану помоћ, остварило је право на помоћ за набавку огрева у износу од по 125,00 КМ.

*Графикон 10. Број корисника права по наведеним годинама*

### Субвенција комуналних трошкова

У протеклој години субвенционисана је потрошња воде за 98 корисника новчане помоћи по 3 м3 по члану породичног домаћинства и одвоз смећа за 116 корисника, у висини од по 6,05 КМ мјесечно.

### Заштита ученичког стандарда

За 77 дјеце из социјално угрожених породица у 2021. години обезбијеђени су уџбеници и прибор за школу, док су за 13 дјеце корисника новчане помоћи и дјеце под старатељством, плаћени трошкови превоза од куће до школе.

*Графикон 11. Број корисника права по наведеним годинама*

### Помоћ у натури

У сарадњи са Евангелистичком црквом из Грозберна и у 2021. години је обезбјеђено 100 пакета одјеће и хигијенских пакета који су подјељени корисницима новчане помоћи и социјално угроженим лицима.

Центар за социјални рад Бијељина и Градска организација Црвеног крста Бијељина, почетком децембра мјесеца 2021. године започели су акцију прикупљања донаторских средстава за набавку прехрамбених и хигијенских пакета поводом Новогодишњих и Божићних празника. Подјељено је 200 пакета корисницима новчане помоћи, углавном становницима сеоских подручја и социјално угроженим породицама. Укупна вриједност свих пакета је 10. 000,00 КМ.

Истакути донатори су: “Спорт Вижн“, „Спектар дринк“, „ДОО Интер Гај“, Млин „Павловић“, Млин „Стојановић“.

Непосредно пред Божићне празнике 2021. године, у простору „Семберског салаша“ подијељено је 30 печеница социјално угроженим породицама. Донатор је била фирма „Интер Гај“.

### Право на коришћење Јавне кухиње

Јавну кухињу у протеклој години у просјеку је користило 250, углавном старијих лица, без породичног старања. Одабир корисника врши Центар за социјални рад, дистрибуцију Црвени крст, а средства за храну и спремање хране Градска управа Града Бијељина.

Храна се дијели на седам пунктова, четири у граду, пункт у Амајлијама и два у Јањи, те путем мобилног тима гдје се за 30 непокретна лице храна доставља на адресу становања.

## ОСТАЛЕ АКТИВНОСТИ:

- Протестантска Еванђеоска црква из Брчког је пред новогодишње празнике крајем 2021. године, обезбиједила 50 пакета хране и хигијене и 50 новогодишњих пакетића који су уручени социјално угроженом становништву са подручја Града Бијељина.

- Центар је добио донацију од неформалних група грађана у облику новогодишњих пакетића за дјецу који су социјално угрожени, што изузетно цијенимо и подржавамо, те његујемо солидарност између суграђана.

## ОСТАЛИ ОБЛИЦИ ЗАШТИТЕ, МЈЕРЕ И УСЛУГЕ

### Старатељство

Старатељством, као обликом друштвене заштите одраслих и малољетних лица, у току 2021. године обухваћено је укупно 259 лица.

Под сталним старатељством налази се 160 лица од чега је 40 дјеце чији родитељи су из различитих разлога спријечени да врше родитељску дужност или су кроз дуже вријеме занемарили чување и васпитање дјеце. У току године за 8 дјеце, због пунољетства, донијето је рјешење о престанку старатељства, а једном лицу је враћена пословна способност.

У току године 120 одраслих oсоба су биле под старатељством, а из разлога одузимања пословне способности. У 5 случајева, код одраслих лица, старатељство је престало због смрти штићеника. У току је редовно подношење старатељских годишњих извјештаја о раду и стању штићеника за 2021 годину.

Орган старатељства је дао 86 мишљења у поступцима промјене личног имена, регулисања личних докумената, уписа у матичну књигу рођених, отуђења имовине и сл.

Привременим и посебним старатељством у току 2021. години обухваћено је 89 лица и то у поступцима одузимања пословне способности, оставинским поступцима, за регулисање личних докумената, регулисање пензије и сл. У 10 случајева су малољетна лица у различитим поступцима била под привременим старатељством.

У току године Центар је покренуо два поступка пред Основним судом у Бијељини, а ради одузимања пословне способности за лица која су смјештена у установама социјалне заштите.

### Породично-брачни односи

Центар непосредно рјешава и питања из области породичне заштите, а надлежности и задаци из ове области произилазе из Породичног закона, Закона о општем управном поступку, Закона о заштити од насиља у породици као и других прописа који регулишу ову област. Центар је у току 2021. године радио на пословима покушаја мирења, повјерe малољетне дјеце из ванбрачних заједница, регулисања начина одржавања личних односа између родитеља и дјеце, учествовао у поступцима развода брака и регулисања издржавања за малољетну дјецу, као и у другим поступцима у вези сређивања и унапређења породичних односа.

По важећем Породичном закону Републике Српске, сви супружници који имају малољетну дјецу, прије подношења тужбе за развод брака, обавезни су да се обрате центру за социјални рад захтјевом за спровођење поступка за покушај мирења. У току 2021. године поднесена су 134 захтјева за покушај мирења.

Покушај мирења: 134

* Постигнуто мирење 12
* Постигнут споразум 76
* Без споразума 26
* Обустављен поступак 11
* Без обавезе спровођења мирење члан 63. Породичног закона РС 9

Из претходног приказа видљиво је да се највећи број поступака заврши споразумом супружника, што значи да су се бивши супружници уз посредство Органа старатељства договорили око повјере малољетне дјеце, издржавања и начина одржавања личних односа дјеце и родитеља с којим не живе.

У 2021.години поднесен је већи број захтјева за покушај мирења у односу на 2020.годину (92), а што се може довести у везу са стабилизацијом по питању глобалне кризе изазваном вирусом корона. У кризним ситуацијама људи обично замрзавају конфликте. По мишљењу стручњака пандемија је била велики удар на све аспекте породичног живота и претпоставља се да ће велики број парова и породица који су имали проблеме бити још више гурнути у том правцу и да ће се генерално проблеми у вези са менталном здрављем интензивирати у будућности што је видљиво и кроз повећан број пријава за насиље у породици.

Уколико постоји добровољност и одговарајући капацитети, супружници се у поступку за покушај мирења упућују на дужи савјетодавни рад. За промјене у односима потребно је вријеме, адекватна мотивација и спремност супружника да се на конструктиван начин баве различитим аспектима свог односа.

Брачни супружници који у поступку покушаја мирења не постигну споразум, након подношења тужбе за развод брака, поново бивају опсервирани од стране стручних радника али овај пут са циљем процјене родитељске подобности и давања приједлога суду о повјери и издржавању малољетне дјеце.

У току године сачињено је 107 извјештаја за суд у поступцима развода брака и издржавања малољетне дјеце. У тим извјештајима стручни радици Центра тимски врше процјену најбољег инетерса дјеце и у складу са тим дају предлоге у вези повјере дјеце и будуће организације начина живљења. Напомињемо да Центар сачињава и извјештаје за судове из других градова и држава уколико се код њих води поступак, а једна од странака је са територије града Бијељина.

У оквиру горе поменутих поступака, 2021. године, донијете су одлуке о важним питањима за преко 500 дјеце.

У току 2021. године Центар је спровео 32 поступка повјере малољетне дјеце рођене у ванбрачним заједницама, а спроведенo је и 65 поступака који се тичу регулисања начина одржавања личних односа дјеце и родитеља са којима не живе. Центар по оба питања спроводи првостепени управни поступак, доноси рјешење, а другостепени орган је Министарство здравља и социјалне заштите.

Неспоразуми између родитеља по било ком питању важном за дијете у складу са чланом 86.став 4. Породичног закона могу бити предмет поступања Центра за социјални рад и у току 2021.године спроведено је 32 таква поступка.

Бројна истраживања код нас и у свијету показују да Стручни радници запослени у Центрима за социјални рад спадају у најризичније групе за сагоријевање на послу. За стручне раднике је важно да препозају потенцијалне ризике за своје ментално здравље како не би дошли у стање емоционалне исцрпљености, равнодушности према клијентима и имали смањено постигнуће што јесу обиљежја синдрома сагоријевања. С тим у вези Министарство здравља и социјалне заштите, уз подршку донатора, обезбиједило је супервизују за неколико Центара у Републици Српској те је супервизија у току прошле године реализована и у Бијељини кроз 5 сусрета под вођством сертификованог супервизора.

### Насиље у породици

У току 2021. године запримљено је 181 обавјештења о насиљу у породици, и то од: полиције 147 обавјештења, од самих жртава насиља у 12 случајeва, тужилаштво и судови 5, школе 2, центри за социјални рад из других градова 2 и од других лица 4 (анонимне пријаве, НВО). Истовремено је Центар за социјални рад полицији доставио 9 пријавa насиља у породици.

Иако је насиље појава која се региструје на свим релацијама у оквиру породичне заједнице, најчешће жртве насиља су жене у партнерском односу.

Према врсти насиља најчешће је присутно психичко насиље у 81 случајева, физичко насиље у 96 случајева, сексуално насиље у 3 случаја и 1 случај економског насиља.

Што се тиче малољетника као жртава насиља, регистрованих је 101, од чега је 44 дјечак и 57 дјевојчица (дјеца су жртве насиља када су директно изложена насиљу као и када присуствују самој радњи насиља). У највећем броју, ради се о дјеци основношколског узраста.

У току 2021. године,11 жртава насиља у породици збринуто је у сигурну кућу и то 3 жене и 8 малодобне дјеце.

Центар за социјални рад води евиденцију о предузетим радњама према Закону о заштити од насиља у породици и податке о броју покренутих и завршених поступака и других предузетих мјера. Једном годишње доставља се извјештај Министарству здравља и социјалне заштите и два пута у току године Министарству породице, омладине и спорта.

Током 2021. године стручни радници су узели учешћа у бројним семинарима и онлајн едуакацијама из области насиља у породици и трговине људима.

У новембру 2018. године, рјешењем Градоначелника Града Бијељина број 02-014-1-2516/18 од 14.11.2018. године поново је активиран рад Радне групе за борбу против насиља у породици која је протеклих година била иницијатор сарадње надлежних субјеката заштите на локалном нивоу. Чланови Радне групе су представници свих субјеката заштите од насиља у породици. Један од задатака ове Радне групе био је ревидирање Протокола о поступању и сарадњи надлежних субјеката на заштити жртава насиља у породици и родно заснованог насиља на територији Града Бијељина и усклађивање истог са Инстанбулском конвенцијом, новим Законом о заштити од насиља у породици који је ступио на снагу као и Општим протоколом о поступању у случајевима насиља у породици у Републици Српској.

### Разврставање дјеце и омладине са сметњама у развоју

Првостепена стручна комисија за процјену потреба и усмјеравање дјеце и омладине са сметњама у развоју у току 2021. године запримила је 144 захтјева од којих је 21 захтјев пренесен у рад за наредну годину.

- лица са психичким поремећајима и обољењима - 7

* лица са тјелесним оштећењем и хроничним обољењем - 49
* лица са оштећењем вида - 5
* лица са оштећењем слуха - 9
* лица са оштећењем у говорно-гласовној комуникацији - 6
* лица са интелектуалним оштећењем - 27
* лица са вишеструким сметњама - 16
* лица са трајним оштећењем или обољењем - 3
* лица без оштећења у складу са Правилником -1

У раду Стручне комисије ангажован је и један радник Центра који је координатор комисије.

### Малољетници у сукобу са законом

У 2021. години Центар за социјални рад Бијељина регистровао је око 200 дјеце и малољетника са различитим облицима девијантног/антисоцијалног и асоцијалног понашања. Од тог броја, 56 малољетника је у сукобу са законом; 11 малољетника починило је кривична дјела (3 кривична дјела крађе, 2 кривична дјела неовлаштена производља и промет опојних дрога 4 кривична дјела злоупотреба опојних дрога 1 кривично дјело паљевина и 1 кривично дјело везано за недозвољен промет лекова) ; 45 малољетника извршило је прекршаје (21 прекршаја из Закона о јавном реду и миру и 24 прекршаја из Закона о безбједности саобраћаја). Од једанаест извршених кривичних дјела, 6 је везано за промет и производњу или злоупотребу опојних дрога код малољетника. Ово је засигурно тамна бројка малољетника који су или конзумирали или имали додир са психоактивним супстанцама. Велики број дјеце конзумира психоактивне супстанце а да нису евидентирани као починиоци кривичних дјела. Велики број такве дјеце открије се током свакодневних активности ове установе у раду са породицама и различитом проблематиком породичног система, што захтјева мултидисциплинарни приступ у раду и лијечење.

Изречено је укупно 42 васпитне мјере и то: 25 судских укора, 2 упућивања у васпитно поправни дом, 4 појачаних надзора родитеља, 9 васпитних мјера појачаног надзора органа старатељства, 22 других судских одлука- наредби о непокретању поступка, начело опортунитета.

Континуирано се радило на провођењу изречених васпитних мјера, појачан надзора родитеља (праћено је 3 изречених надзора из 2020. и 4 појачана надзора родитеља из 2021. године) и појачаног надзора органа старатељства ( провођено је 9 надзора органа старатељста из 2020. и 9 појачаних надзора из 2021. године). За починице кривичних дјела, те оне који имају озбиљне проблеме у понашању потребан је интензиван институционални третман, али, сем васпитно поправног дома у Бања Луци, не постоји друга установа за ресоцијализацију и пружање подршке малољетницима. Недостатак смјештајних капацитета и ресусрса подршке у заједници, додатно отежава рад стручних радника центра, чији се рад ограничава само на краће савјетодавне садржаје. Отварање савјетовалишта за породицу у којем би се интензивније радило са малољетником и породицом уз мултисекторску сарадњу са центром за ментално здравље и другим ресурсима у социјалној средини били би значајан ресурс у локалној заједници.

Упоређујући податке неколико година уназад, примећује се нижи број малољетних извршилаца кривичних дјела, посебно тежих кривичних дела. Далеко већи број је дјеце и младих који испољавају различиту феноменологију асоцијалних образаца понашања и девијантног понашања ( која нису кривична дјела).

Феноменологија извршења кривичних дјела сада је значајно условљена модерним технологијама, друштвеним мрежама и утицајем медија, као и транзицојом кроз коју пролази читаво друштво и савремена породица.

У току 2021. године настављене су активности сарадње са школама на подручју Града Бијељина у оквиру пројекта ,,Брига о дјеци - заједничка одговорност и обавеза,,. Треба напоменути да пројекат ,,Брига о дјеци - заједничка одговорност и обавеза,, реализује Републички педагошки завод уз подршку Министарства здравља и социјалне заштите, Министарства просвјете и културе, Министарства унутрашњих послова и Министарства управе и локалне самоуправе а да су радници Центра за социјални рад стални чланови тима и заједно са другим члановима у оквиру школе раде на рјешавању различитих проблема дјеце и омладине.

Радна група за заштиту и безбједност дјеце на подручју Града Бијељина наставила је активности на решавању случајева високог и средњег ризика код дјеце која су потенцијалне жртве трговине. Иницирано је више активности у циљу отварања Прихватилишта на подручју града Бијељина.

Малољетничка делинквенција и проблеми у понашњу дјеце појављују се на све нижем узрасту дјетета и детерминисани су различитим биолошким и друштвеним факторима. Посебно је важан утицај породице и социјалне средине па се оснивање Савјетовалишта за породицу намеће као једна од могућих услуга у заједници коју у наредном периоду треба промовисати и развијати.

### Дневни центар за дјецу у ризику

Од почетка рада Дневног центра за дјецу у ризику (2017-2021) услугу је користило укупно 105 дјеце, од чега 45 дјевојчица и 60 дјечака. Током 2021.године услугу је користило 34 деце (15 корисника мушког пола, а 19 корисника женског пола), од којих је 9 нових корисника, 3 дјевојчице и 6 дјечака. Два корисника су средњошколске доби, остали корисници су основношколског узраста и то дјеца са друштвено неприхватљивим понашањем/ склона скитњи, бјежању, непослушна дјеца, дјеца ометена породичним приликама, дјеца из породица које су оптерећене разводима бракова, дјеца са проблемима у васпитно образовном процесу, дјеца која тешко прате наставни процес, која бјеже са наставе, која не поштују ауторитет, која имају велики број неоправданих изостанака, дјеца под старатељством, дјеца из хранитељских породица, дјеца са проблемима у адаптацији на социјалну средину, дјеца са различитим проблемима личности итд).

Активности које су се проводиле у Дневном центру за дјецу у ризику одвијале су се кроз:

- подршку у учењу за дјецу која имају проблем у савладавању наставног плана и програма, а која су предложена од стране школе и других институција а упућена су путем Центра за социјални рад;

- организовање индивидуалних и групних третмана са дјецом у ризику;

-организовање радно-окупационих, односно едукативних активности које подстичу развој нових знања и вјештина;

-организовање слободног времена у складу са потребама и интересовањем корисника, организовање пригодних културно-забавних садржаја у оквиру дневног боравка, спортских активности, уређења простора и сл;

-рад на подстицању сарадње међу институцијама.

Током 2021. године, дјеци је пружена подршка и помоћ у учењу из свих предмета, учествовали су у радионичарским активностима (креативног, радноокупационог, едукативног, психолошког и спортског типа). Са дјецом се радило групно и индивидуално.

Свакодневно обављани информативни и савјетодавни разговори са дјецом, родитељима, старатељима, хранитељима.

Подршка у учењу је организована у 498 индивидуално прилагођених часова у трајању најмање пола сата током једне посјете. Обрађени, утврђени, вјежбани и понављани су наставни садржаји свих предмета основне школе (од првог до деветог разреда) те поједини предмети средњих школа. Код редовних корисника који су добијали ову врсту подршке временом се показао знатан напредак у школи у виду поправљања оцјена.

Групни рад у Дневном центру за дјецу у ризику је организован у облику радионица различитог типа. Током ове године организоване су 482 радионице: креативних 181, радноокупационих 149, едукативне 42, психолошке 14 и спортских 96.

Настављена је сарадња са Основним школама са подручја Града Бијељина, Градском управом Града Бијељина и бројним организацијама, хуманитарним удружењима и појединцима, у циљу подршке и помоћи деци из вулнерабилних категорија.

### Дневни центар за дјецу са сметњама у развоју

Дневни центар за дјецу са сметњама у развоју почео је пружати услуге у фебруару 2021. године. Према Правилнику о Дневном центру за дјецу са сметњама у развоју право на дневно збрињавање имају дјеца и омладина са сметњама у психофизичком развоју узраста од 6 до 21 годину који имају пребивалиште на територији града Бијељина. Максимални капацитет Дневног центра је 30 корисника. У току 2021. године услуге дневног збрињавања користило је укупно 19 дјеце и то 5 дјевојчица и 14 дјечака. Корисници су боравили у двије корисничке групе у трајању од по 3 сата дневно. Ангажовани стручни профили који раде са децом су: БА. логопед-аудиолог, дипломирани психолог, медицински техничар, спремачица и два дефектолога волентера.

У дневном центру су се проводила прва два пакета услуга , од укупно планирана три и то први пакет који подразумјева дневни боравак и други пакет који подразумјева дневни боравак и једну специјалистичку услугу и то логопедску специјалистичку услугу.

Након процјене опште функционалности и израде индивидуалног плана услуга, према потребама и могућностима корисника пружају се:

1. индивидуални логопедски третман- дужина трајања логопедских третмана и број третмана одређује се на основу појединачних случајева, са посебним освртом на узраст и говорно-језички статус, те укљученост у васпитно-образовни систем;
2. групни логопедски третман- пружа се у зависности од хомогености говорно-језичке патологије, те креирају радионице за богаћење рјечника и учења лијепом изражавању;
3. психолошки савјетодавни разговори- обавља се у складу са индивидуалним потребама корисника, са родитељима корисника у присуству корисника, те без присуства корисника по потреби;
4. психолошке радионице- обављају се у мањим групама корисника са сличним саставом групе према функционалности и интересовањима.
5. Психолошке радионице са родитељима корисника Дневног центра (на предложене теме стручних радника или самих родитеља, према њиховом интересовању).

Активности са корисницима одвијале су се према већ поменутим индивидуалним плановима за кориснике, те према плану дневних активности без обзира на тешку епидемиолошку ситуацију током цијеле године, те чињеницу да је Дневни центар у току године константно добијао нове кориснике, планиране активности спроведене су по плану.

Од априла до јула месеца 2021. године, уз подршку Удружења „Нада“ у Дневном центру корисницима су пружани индивидуални третмани сензорне интеграције (у сензорној соби) . Због великог интересовања и позитивних резултата, планирана је едукација стручног кадра Дневног центра за дјецу са сметњама у развоју, како би сензорна интеграција постала континуирана услуга у нашем објекту.

### Остале активности

Дио активности Центра био је посвећен пружањем различитих услуга из домена социјалног рада:

* у преко 300 случаја пружане су услуге душевним болесницима,
* у 60 случаја рађено је са алкохоличарима,
* у 680 случајева рађено је на рјешавању нарушених породичних односа,
* у преко 600 случајева рађене су анамнезе, извјештаји и приједлози за потребе Казнено-поправних завода (при отпусту затвореника, одобравању допуста, посјетама и сл).

У току протекле године, Центар је пружио и низ других услуга из области социјалног рада (савјетодавне, правне, психолошке и др.). Евидентирано је око 6500 случајева обраћања грађана, који су се из одређених разлога нашли у стању социјалне потребе и којима је пружен неки од облика, мјера или услуга социјалне заштите, а нису приказани у наведеним категоријама, јер се не могу сврстати у посебну категорију.

Стручни радници Центра за социјални рад Бијељина су и у току 2021. године присуствовали едукацијама и вебинарима путем електронских платформи, у циљу унапређења услуга из области социјалне заштите, као и постизању боље сарадње са сродним установама и невладиним организацијама. Центар Бијељина и Град Бијељина били су домаћини „Међународне конференције социјалног рада“ и „Дана социјалне,породичне и дјечије заштите РС“.

У циљу унапређења стручног рада, 2 радника су похађала едукацију из Системске породичне терапије а 4 радника едукацију из Супервизије у психосоцијалном раду.

Поред наведеног Центар је радио на изради докумената, анализа, извјештаја, мишљења како за потребе Центра тако и за потребе других институција и установа.

## КОВИД 19

Центар за социјални рад Бијељина се, услед пандемије изазване вирусом Корона, нашао пред изазовом у раду са корисницима права и услуга Центра и задовољавању социјалних потреба становништва Града Бијељина, али није дошло до прекида рада, нити до прекида у исплатама новчаних давања, те су у току 2021. године, радници Центра били на услузи корисницима у пуном капацитету.

Обзиром на специфичност рада Центра и неопходност свакодневног контакта са корисницима поштоване су прописане мјере и за сада је епидемиолошка ситуација у Центру стабилна.

## З А К Љ У Ч Ц И:

* Константно радити на развијању нових услуга и модела подршке становништву
* Наставити континуирано стручно усавршавање стручних радника
* Оснивање савјетовалишта за породицу
* Наставити сарадњу са привредним и другим субјектима у циљу помоћи и подршке социјално угроженом становништву.

# ИЗВЈЕШТАЈ О ФИНАНСИЈСКОМ ПОСЛОВАЊУ ЗА 2021.ГОДИНИ

Укупан буџет ЈУ Центра за социјални рад у 2021. години износио je 7.606.900,00 КМ (8.485.000,00 КМ са ребалансом буџета ) што чини 14,77 % ( са ребалансом буџета 14,66%) од укупног буџета Града Бијељина.

Укупан планирани буџет на ПЈТ 0005300 - ЈУ Центар за социјални рад за 2021. годину износио је 1.576.000,00 КМ, а на овој потрошачкој јединици трезора евидентирају се расходи за лична примања запослених, материјални и капитални трошкови који су неопходни за функционисање Центра.

Планирани буџет на ПЈТ 0005301 - Социјална заштита у 2021. години износио је 6.909.000,00 КМ, а на овој потрошачкој јединици трезора евидентирају се расходи по основу исплата основних и проширених права из Закона о социјалној заштити према корисницима ових услуга у Центру за социјални рад Бијељина.

## Остварени приходи и примици

У 2021.години Центар је остварио приходе у укупном износу од 3.304.131,50 КМ. Властити приходи износилили су 238.315,38 КМ и односе се на властите приходе Центра, приходе од помоћи од правних и физичких лица из земље и приходе за накнаду плате за породиљско одсуство које се рефундира од фонда обавезног социјалног осигурања. Остварени приходи на ПЈТ Социјална заштита износе 3.065.816,12 КМ и односе се на текуће грантове од физичких лица у износу од 550,00 КМ, остале грантове уз земље у износу од 50,00 КМ, приходе од трансфера Министарства здравља и социјалне заштите Републике Српске за финансирање права на подршку у изједначавању могућности дјеце и омладине са сметњама у развоју у износу од 23.650,63 КМ, финансирање накнаде за личну ивналиднину у износу од 720.860,64 КМ и трансфери Министарства за суфинансирање права на новчану помоћ, додатка за помоћ и његу другог лица и здравствено осигурање у износу од 2.320.704,85 КМ.

## Остварени расходи и издаци

Укупни расходи у 2021. години износили су 8.305.850,82 КМ и већи су за 8,66 % у односу на 2020. годину. Расходи за лична примања запослених, расходи за материјалне трошкове пословања и расходи обрачунског карактера износили су 1.567.929,73 КМ и већи су за 14,37 % у односу на 2020. годину, док су расходи на име дознака корисницима социјалне заштите износили 6.737.921,09 КМ и већи су за 7,41 % у односу на 2020. годину.

**Преглед остварених прихода и расхода по потрошачким јединицама трезора у 2021.години приказан је у табели 1.**

|  |  |  |  |  |
| --- | --- | --- | --- | --- |
|  | ПЈТ-00050300 Центар за социјални рад |  | ПЈТ-00050301 Социјална заштита | УКУПНО |
| Укупно расходи пословања | 1.567.929,73 |  | 6.737.921,09 | 8.305.850,82 |
| Укупно приходи пословања | 238.315,38 |  | 3.065.816,12 | 3.304.131,50 |
| Приходи од Града Бијељина | 1.329.614,40 |  | 3.672.104,97 | 5.001.719,32 |

*Табела.1.*

Графикон .1. Приходи и расходи 2019., 2020. и 2021. годину

Графикон .2. Приходи и расходи 2019., 2020. и 2021. године

Слиједи детаљни преглед остварених расхода у 2021.години у односу на 2020. и 2019. годину по потрошачким јединицама трезора Града Бијељина.

## ПЈТ 0005300 ЦЕНТАР ЗА СОЦИЈАЛНИ РАД



Графикон 3. Расходи за лична примања

Графикон 4. Материјални расходи

## ПЈТ 0005301 СОЦИЈАЛНА ЗАШТИТА



Графикон 5. Расходи на ПЈТ 0005301

# Образложење буџетских позиција:

## ПЈТ 0005300 ЦЕНТАР ЗА СОЦИЈАЛНИ РАД

Преглед прихода, примитака, расхода и издатака

### ПРИХОДИ И ПРИМИЦИ

Укупно остварени приходи и примици у 2021. години заједно са обрачунским приходима износили су 238.315,04 КМ и евидентирани су на фонду 01, а односе се на: непорески приходе

( 27.674,25), приходе обрачунског карактера ( 32.505,44), трансфере између или унутар јединица власти (1.000,00), примитке из трансакција са другим јединицама власти ( 177.135,35).

У непореске приходе спадају приходи од пружања јавних услуга настали на основу накнада које уплаћују сродници корисника услуга и корисници који учествују у финансирању трошкова по основу пензије, у складу са уговором и издатим рјешењем.

Приходи обрачунског карактера односе се на приходе по основу наплате спорних потраживања од фондова обавезног социјалног осигурања.

Трансфери између или унутар различитих јединица власти су трансфери од ентитета (пројекат „Ковид 19“ финансиран је од стране Министарства финансија, а везан је за субвенционисање трошкова горива).

Примици из трансакција са другим јдиницама власти односе се на остале примитке за накнаде плата за породиљско одсуство који се рефундирају од фонда обавезног социјалног осигурања и примици за накнаде плате за вријеме боловања који се рефундирају од фонда обавезног социјалног осигурања.

### РАСХОДИ И ИЗДАЦИ (1+2+3)

#### ТЕКУЋИ РАСХОДИ (1.1 +1.2)

Укупни текући расходи у 2021. години износили су **1.409.896,00 КМ**. У текуће расходе спадају расходи за лична примања запослених и расходи по основу коришћења роба и услуга**.**

#### РАСХОДИ ЗА ЛИЧНА ПРИМАЊА

Расходи за лична примања у 2021. години износили су **1.284.580,41** **КМ.**

У расходе за лична примања спадају: расходи за бруто плате запослених (**1.043.750,05 КМ)**, расходи за бруто накнаде трошкова и осталих личних примања запослених по основу рада  **(213.061,86 КМ)**, расходи за накнаду плата за вријеме боловања, родитељског одсуства и осталих накнада плата (**19.726,36 КМ)** и расходе за једнократне помоћи (**8.042,14 КМ**).

**Расходи за бруто плате** односе се на расходе за основну плату (591.483,05), увећање по основу радног стажа (37.637,76), порезе на плате (39.456,68) и збирне доприносе (375.169,56).

**У расходе за бруто накнаде запослених улазе**: расходи за накнаде за превоз на посао и са посла (14.684,72), расходи за топли оброк запослених (67.577,21), расходи за регрес запослених (50.300,00), расходи по основу дневница за службена путовања у земљи и иностранству (2.624,30), расходи за доприносе на терет послодавца за накнаде запослених (64.633,60), расходи за порезе за накнаде плата запослених на терет послодавца (13.242,03).

**У расходе за бруто накнаде запослених за вријеме боловања, родитељског одсуства и осталих накнада улазе:** расходи за накнаде плате за вријеме боловања до 30 дана и родитељског одсуства које се не рефундира (8.444,79), расходи за збирне доприносе и порези за накнаде плата за вријеме боловања и родитељског одсуства које се не рефундира од фонда обавезног социјалног осигурања (11.281,57).

**Расходи за једнократне помоћи** односе се на расходе за новчане помоћи приликом рођења дјетета (1.946,00), расходе за помоћ у случау смрти члана уже породице (2.052,00), расходе у случају болести (2.060,00) и остале једнократне помоћи (1.984,12).

Током 2021. године пет радница било је на породиљском одсуству. Цијена рада у 2021. години закључно са 20.04.2021. износила је 120,00 КМ, а цијена рада од 20.04.2021. до 31.12.2021.године износила је 135,00 КМ. Висина накнаде за регрес износила је 100,00 КМ, а накнада за топли оброк је исплаћивана у висини од 0,75 % просјечне мјесечне плате након опорезивања исплаћене раднику у РС за претходну годину за сваки радни дан запосленог.

#### РАСХОДИ НА ОСНОВУ КОРИШЋЕЊА РОБА И УСЛУГА , ИЗДАЦИ ЗА СТАЛНУ *ИМОВИНУ И ОСТАЛИ ИЗДАЦИ*

**Расходи по основу коришћења роба и услуга у 2021. години износили су 125.314,81 КМ и смањени су у односу на 2020. годину за 15,77 %.**

У ове расходе улазе расходи по основу утрошка енергије, комуналних, комуникационих и транспортних услуга (39.720,74), расходи режијског материјала (14.733,42), расходи текућег одржавања (5.891,56), расходи по основу путовања и смјештаја (8.724,15), расходи стручних услуга (9.697,83) и остали неквалификовани расходи (46.546,81).

**Расходи по основу утрошка енергије, комуналних, комуникационих и транспортних услуга** односе се на расходе за услуге коришћења фиксног телефона (9.378,04), услуге коришћења мобилног телефона ( 2.148,70), интернета (1517,45), електричне енергије (14.694,83), воде (7.082,88), отпреме поште (3.383,18), паушалног одвоза смећа (1.515,65) и осталих комуналналних услуга.

**Расходи за режијски материјал** односе се на расходе за канцеларијски материјал у износу од 8.900,20 КМ (компјутерски материјал, тонери, обрасци и папир, регистратори, фасцикле, омоти...), расходи за стручну литературу, часописе и дневну штампу (635,51), расходи за одржавање чистоће (2.923,12) и остали режијски материјал (2.274,89).

**Расходи за текуће одржавање** односе се на расходе за одржавање превозних средстава (4.535,66), расходе за поправке канцеларијске, комуникационе и остале опреме (172,20), расходе за материјал за текуће одржавање (950,70) и расходе за остало одржавање (233,30).

**Расходи по основу путовања и смјештаја** односе се на расходе по основу путовања и смјештаја у земљи (441,20), расходе на основу смјештаја и путовања у иностранство (26,80) и расходе по основу утрошка горива (8.256,15) и сл.

**Расходи за стручне услуге** односе се на расходе за осигурање возила (4.583,74), осигурање запослених (1.458,00), расходе за услуге вјештачења (200,00), расходе за објављивање огласа и информисање, рекламе и пропаганде (3.299,40), правне и административне услуге (156,69) и остале стручне услуге .

**Остали неквалификовани расходи** се односе на расходе по снову котизација за семинаре (1.552,48), расходе за бруто накнаде члановима комисија и радних група (19.841,28), расходи бруто накнада по уговору о дјелу (3.408,32), расходе за бруто накнаде волонтерима (7.596,93), расходе репрезентације (11.091,70), расходе по основу доприноса за професионалну рехабилитацију инвалида (2.349,05) и друге расходе (706,97).

#### РАСХОДИ ОБРАЧУНСКОГ КАРАКТЕРА

Расходи обрачунског карактера су исказани у износу од 28.518,00 КМ, а односе се на расходе по основу амортизације.

#### ИЗДАЦИ

Издаци су исказани у укупном износу од 129.516,00 КМ,а односе се на издатке за нефиннасијску имовину (13.987,00), издатке за накнаде плата за породиљско одсуство и боловање које се рефундирају од фонда обавезног социјалног осигурања (115.529,00).

### ИМОВИНА, ОБАВЕЗЕ И ИЗВОРИ

Имовину Центра чини нефинансијска, финансијска имовина и разграничења.

Набавна вриједност нефинансијске имовине износи 385.641,00 КМ и њу чини имовина у сталним средствима. Структуру нефинансијске имовине у сталним средствима чине произведена стална имовина (117.642,00) и опрема и постројења (267.999,00).

Амортизација се обрачунава примјеном линеарне методе по стопама прописаним Правилником о примјени годишњих амортизационих стопа за буџетске кориснике. Укупна амортизација за 2021.годину износи 28.518,12 КМ.

Финансијску имовину ЈУ Центра за социјални рад чине краткорочна финансијска имовина (готовина у благајни у износу од 1.081,00 КМ) и краткорочна разграничења (накнаде плате за вријеме породиљског одсуства и боловања са порезима и доприносима у износу од 25.418,00 КМ).

### ОБАВЕЗЕ И РАЗГРАНИЧЕЊА

Oбавезе Центра чине краткорочне обавезе за бруто плате (110.076,00) и бруто накнаде запослених (22.755,00), краткорочне обавезе према добављачима у износу од 15.519,00 КМ.

Разграничења чине краткорочно разграничени приходи у износу од (-2.409,00 КМ).

Укупне обавезе и разграничења износе 145.941,00 КМ.

### ВЛАСТИТИ ИЗВОРИ

Властити извори ЈУ Центра за социјални рад Бијељина чине трајни извори средстава

(земљиште које је ЈУ Центар за социјални рад насљедио) у вриједности од 20.536,50 КМ.

## ПЈТ 0005301 СОЦИЈАЛНА ЗАШТИТА

Дознаке на име социјалне заштите које се исплаћују из буџета Републике, општина и градова у 2021. години исказане су у износу од 6.737.920,25 КМ што је више за 7,41 % у односу на 2020.годину. Односе се на права корисника из области социјалне заштите које су дефинисане Законом о социјалној заштити и Одлуком о проширеним правима и услугама у области социјалне заштите. Чине их: стална новчана помоћ штићеницима установа социјалне заштите, додатак за помоћ и његу другог лица, помоћ за оспособљавање за рад дјеце и омладине, која се исплаћује штићеницима установа социјалне заштите, једнократна новчана помоћ која се исплаћује штићеницима установа социјалне заштите, остале текуће дознаке штићеницима установа социјалне помоћи и остале текуће дознаке које се исплаћују из буџета Републике, општина и градова.

Разлог за повећање трошкова, поред повећања основице за обрачун висине износа појединачних права коју чини просјечна исплаћена плата након опорезивања у РС за претходну годину, је и повећање броја кориснка основних и проширени права из Закона о социјалној заштити (Сл. гласник број: 37/12, 90/16 и 94/19), као и измјене Закона о социјалној заштити ( Сл. гласник број:42/20) и измјене Закона о здравственом осигурању у 2020.години (Сл.гласник број: 44/20).

### Новчана помоћ

Право на сталну новчану помоћ штићеницима установа социјалне заштите према члановима 21. до 31. Закона о социјалној заштити, може остварити појединац или породица у цјелини, неспособни за рад, који немају властитих прихода или чији су укупни приходи за издржавање испод нивоа новчане помоћи утврђене Законом, који немају вишак стамбеног простора, који немају имовину итд. Основица за утврђивање висине новчане помоћи у текућој години је просјечна нето плата у Републици Српској остварена у претходној години (2020.година), а висина новчане помоћи се утврђује у процентима од 15% до 30 % од основице, зависно од броја чланова породице.

У 2021. години утрошено је 682.746,34 КМ намијењених за исплату права на новчану помоћ. Овим видом социјалне заштите обухваћено је 557 лица, односно 426 породице. Износ новчане помоћи се кретао од 143,40 КМ за једночлано домаћинство до 286,80 КМ за домаћинство са 5 и више чланова.

Министарство здравља и социјалне заштите учествује са 50 % у финансирању ове врсте социјалних давања. У структури корисника преовлађују једночлана домаћинства.

Графикон 6. Финансијска средства за НП

### Додатак за помоћ и његу другог лица

Право на додатак и његу другог лица према члановима 32. до 35. Закона о социјалној заштити могу остварити лица која су потпуно или дјелимично зависна од помоћи другог лица у задовољавању основних животних и физиолошких потреба, а признаје се на основу налаза и мишљења стручне комисије, без обзира на социјални статус корисника. Висина додатка се обрачунава у проценту од 10 % (за лица којем је неопходна дјелимична помоћ другог лица) или 20 % (за лица које цјелодневно и у потпуности зависе од другог лица) просјечне нето плате остварене у Републици Српској у претходној години.

За додатак за помоћ и његу другог лица у 2021. години укупно је утрошено 3.018.165,60 КМ, што је више за 8,76 % у односу на 2020. годину. Број корисника овог права повећао се у односу на 2020. годину за 2,74 %, а у 2021. години укупно је ово право користило 2.205 корисника. Износ додатка за помоћ и његу другог лица у 2021. години повећан је за 5,52 % и износио је 95,60 КМ за кориснике 2. категорије, односно 191,20 КМ за кориснике 1. категорије.

Министарство здравља и социјалне заштите учествује са половином потребних средстава у финансирању овог права.

Графикон 7. Финансијска средства за ТЊП

### Помоћ за оспособљавање за рад

Право на помоћ за оспособљавање остварује се у виду два права и то: право на подршку у изједначавању могућности дјеце и омладине са сметњама у развоју (Члан 36 и 37 Закона о социјалној заштити – Службени гласник РС број 37/12, 90/16, 94/19 и42/20*),* и право на заштиту ученичког стандарда (Члан 8 Одлуке о проширеним правима и услугама из области социјалне заштите – Службени гласник Града Бијељина 05/13).

Право на подршку у изједначавању могућности дјеце и омладине са сметњама у развоју остварује се у виду накнаде за трошкове смјештаја и трошкове градског, односно међуградског превоза у висини износа мјесечне карте.

На име права на подршку у издједначавању могућности дјеце и омладине са сметњама у развоју у 2021. години укупно је утрошено 15.464,00 КМ. Право на подршку је користило 30 лица. Ово право финансира Министарство здравља и социјалне заштите у стопроцентном износу.

На име права на заштиту ученичког стандарда у 2021. години укупно је утрошено 5.562,00 КМ, а накнада је исплаћивана за 13 ученика у виду рефундације трошкова мјесечне карте за превоз.

Графикон 8. Финансијска средства за помоћ за оспособљавање за рад

### Једнократне новчане помоћи

Право на једнократну новчану помоћ обезбјеђује се појединцу, члановима породице или породици у цјелини који се тренутно нађу у стању социјалне потребе због околности из члана 18. тачка а), подтачка 8) и тачка б) подтачка 8) Закона о социјалној заштити РС.

Једнократне новчане помоћи најчешће су одобраване у сврху лијечења, набавке лијекова и хране, плаћање трошкова утрошене електричне енергије, набавке огрева и других комуналних услуга.

У 2021. години је исплаћена 747 јенократна новчана помоћ, а за ово право је укупно утрошено 98.191,70 КМ.

Графикон 9. Финансијска средства за ЈНП

### Породични смјештај

Право на збрињавање у хранитељску породицу има лице које, у складу са Законом о социјалној заштити РС, има право на смјештај у установу.

У 2021. години за исплату права на смјештај у хранитељску породицу укупно је утрошено 142.154,82 КМ што је у односу на 2020. годиниу мање за 1,65 %. Износ овог права је дефинисан Правилником о хранитељству који је саставни дио Закона о социјалној заштити. У 2021. години у хранитељским породицама укупно је било смјештено 22 лица.

Графикон 10. Финансијска средства за Породични смјештај

### Накнада за личну инвалиднину

Увођењем овог права, као основног права из области социјалне заштите (Закон о измјенама и допунама Закона о социјалној заштити - примјена од 01.01.2020. године) обухваћене су категорије корисника које нису имале то право (до јануара 2020. године ово право је било дефинисано Одлуком о одобрењу пласмана средстава за унапређење положаја лица са инвалидитетом накнадом за личну инвалиднину). Право је проширено, те га остварују лица која се дијализирају, глувонијеме особе и сл, што је директно утицало на висину накнаде за личну инвалиднину.

Током године накнаду је остварило 661 лице, односно 546 пунољетно и 115 малољетно лице за које је укупно утрошено 962.573,44 КМ. Накнада је исплаћивана корисницима у зависности од тјелесног оштећења. За тјелесно оштећење од 100 %, накнада је износила 143,40 КМ и износи 15% од просјечне плате након опорезивања за 2020.годину, за тјелесно оштећење од 90% накнада је износила 124,28 КМ, за тјелесно оштећење од 11 % накнада је износила 105,16 КМ и за тјелесно оштећење од 9% накнада је износила 86,04 КМ.

Министарство здравља и социјалне заштите са 100% финансира ово право.

Графикон 11. Финансијска средства за личну инвалиднину

### Помоћ и њега у кући

Право на помоћ и његу у кући обезбјеђује се старијем изнемоглом лицу, тешко обољелом лицу и другом лицу које није у стању да се брине о себи.

Укупно утрошена стредства за накнаду за пружање услуга помоћи у кући у 2021. години износе 28.773,00 КМ што је мање у односу на 2020. годину за 34,61 % .

Право на помоћ и његу у кући у 2021. години је користило 17 лица, а накнада за пружање услуга помоћи у кући се у просјеку кретала у износу од око 141,04 КМ мјесечно.

Графикон 12. Финансијска средства за Помоћ у кући

### Смјештај у установу

Смјештај у установу подразумјева збрињавање у установу социјалне заштите и другу установу која се налази ван система социјалне заштите, а примјерена је и испуњава услове за збрињавање корисника социјалне заштите.

Укупно утрошена средства за трошкове домског смјештаја у 2021. години су износила 593.473,01 КМ. Због повећаног обима оваквог вида заштите наших корисника, у 2021. години је утрошено за 36.807,12 КМ више средстава у односу на 2020. годину, што је више за 6,61 %. У домовима је у 2021. години било смјештено 99 лица од којих је 81 пунољетних и 18 малољетних.

Графикон 13. Финансијска средства за Смјештај у установу

### Смјештај у властиту породицу

Смјештај у властиту породицу је проширено право, и у 2021. години за ово право утрошено је 289.203,32 КМ. Разлог за повећану потрошњу средстава намјењених за исплату овог права је повећање издвајања према корисницима чија висина зависи од цијене смјештаја у установе социјалне заштите које прописује Министарство здравља и социјалне зраштите РС.

Број корисника овог права се повећао за 2,17 % у односу на 2020. годину. Овим видом социјалне заштите обухваћено је 189 лице.

Графикон 14. Финансијска средства за Смјештај у властиту породицу

### Здравствено осигурање корисника

Законом о измјенама и допунама Закона о здравственом осигурању РС („Службени гласник РС“ број: 94/19) сва лица преко 65 година и сва лица која су избрисана са евиденције Завода за запошљавање, а који су корисници неког од основних права из Закона о социјалној заштити, здравствено осигурање остварују путем ЈУ Центар за социјални рад Бијељина.

Планирана средства у 2021. години за здравствено осигурање корисника износила су 510.000,00 КМ, а утрошено је 502.167,60 КМ. Здравственим осигурањем обухваћено је 680 лица. Министарство здравља и социјалне заштите учествује са 50 % у финансирању овог права, за кориснике који су остварили право на здравствено осигурање по основу оствареног права на новчану помоћ и права на додатак за помоћ и његу другог лица.

Графикон 15. Финансијска средства за Здравствено осигурање

### Стамбено збрињавање

Право на стамбено збрињавање у 2021. години користило је 27 лица. За ове намјене у 2021. години укупно је утрошено 37.619,69 КМ што је више за 22,63 % у односу на 2020.годину.

Графикон 16.Финансијска средства за Стамбено збрињавање

### Помоћ за огрев

Корисници новчане помоћи имају право на до 3 м3 огревног дрвета годишње. Ово право се остварује под условом да овај вид помоћи не може обезбједити на други начин (хуманитарна помоћ, преко Општинске организације Црвеног крста и сл).

Овим правом су обухваћени сви корисници новчане помоћи. 353 лице је на име огрева добило у просјеку по 125,00 КМ. За ове намјене у 2021. години је утрошено 44.125,00 КМ што је за 16,74 % мање у односу на 2020.годину.

Графикон 17. Финансијска средства за Помоћ за огрев и одјећу

### Трошкови рада љекарских комисија

Због повећаног броја захтјева за остваривање појединих права из Закона о социјалној заштити евидентно је и повећање обима рада првостепених љекарских комисија за утврђивање способности лица у поступку утврђивања функционалног стања корисника и комисије за процјену потреба и усмјеравање дјеце и омладине са сметњама у развоју.

У 2021. години комисије су укупно обрадиле 1.211 захтјева, а на име накнаде за рад у љекарским комисијама укупно је утрошено 43.124,00 КМ.

Графикон 18. Финансијска средства за рад љекарских комисија

### Трошкови штампања и отпреме упутница

За трошкове штампања и отпреме упутница у 2021. години утрошено је 60.426,05 КМ. Растом броја корисника расту и трошкови штампања и отпреме поштанских упутница и поред тога што значајан број корисника остварену накнаду прима путем текућих рачуна отворених код комерцијалних банака.

Графикон 19.Финансијска средства за штампање и отпрему упутница

Садржај

[1 УВОД - 2 -](#_Toc100727842)

[2 ОРГАНИЗАЦИЈА РАДА - 2 -](#_Toc100727843)

[3 ОБЛИЦИ, МЈЕРЕ И УСЛУГЕ СОЦИЈАЛНЕ ЗАШТИТЕ - 5 -](#_Toc100727844)

[3.1 ПРАВА ИЗ ЗАКОНА О СОЦИЈАЛНОЈ ЗАШТИТИ - 5 -](#_Toc100727845)

[3.1.1 Корисници новчане помоћи - 5 -](#_Toc100727846)

[3.1.2 Право на личну инвалиднину - 6 -](#_Toc100727847)

[3.1.3 Корисници додатка за помоћ и његу другог лица - 6 -](#_Toc100727848)

[3.1.4 Корисници једнократних новчаних помоћи - 7 -](#_Toc100727849)

[3.1.5 Право на смјештај у установу - 7 -](#_Toc100727850)

[3.1.6 Право на збрињавање у хранитељску породицу - 9 -](#_Toc100727851)

[3.1.7 Право на његу и помоћ у кући - 9 -](#_Toc100727852)

[3.1.8 Право на подршку у изједначавању могућности дјеце и омладине са сметњама у развоју …………………………………………………………………………………………………………………………….- 10 -](#_Toc100727853)

[3.1.9 Здравствено осигурање - 11 -](#_Toc100727854)

[3.2 ПРАВА ИЗ ОДЛУКЕ О ПРОШИРЕНИМ ПРАВИМА И УСЛУГАМА - 11 -](#_Toc100727855)

[3.2.1 Право на стамбено збрињавање - 11 -](#_Toc100727856)

[3.2.2 Право на накнаду за смјештај у властиту породицу - 12 -](#_Toc100727857)

[3.2.3 Обезбјеђење огрева - 13 -](#_Toc100727858)

[3.2.4 Субвенција комуналних трошкова - 13 -](#_Toc100727859)

[3.2.5 Заштита ученичког стандарда - 13 -](#_Toc100727860)

[3.2.6 Помоћ у натури - 14 -](#_Toc100727861)

[3.2.7 Право на коришћење Јавне кухиње - 14 -](#_Toc100727862)

[3.3 ОСТАЛЕ АКТИВНОСТИ: - 14 -](#_Toc100727863)

[3.4 ОСТАЛИ ОБЛИЦИ ЗАШТИТЕ, МЈЕРЕ И УСЛУГЕ - 14 -](#_Toc100727864)

[3.4.1 Старатељство - 14 -](#_Toc100727865)

[3.4.2 Породично-брачни односи - 15 -](#_Toc100727866)

[3.4.3 Насиље у породици - 16 -](#_Toc100727867)

[3.4.4 Разврставање дјеце и омладине са сметњама у развоју - 17 -](#_Toc100727868)

[3.4.5 Малољетници у сукобу са законом - 17 -](#_Toc100727869)

[3.4.6 Дневни центар за дјецу у ризику - 18 -](#_Toc100727870)

[3.4.7 Дневни центар за дјецу са сметњама у развоју - 19 -](#_Toc100727871)

[3.4.8 Остале активности - 20 -](#_Toc100727872)

[3.5 КОВИД 19 - 21 -](#_Toc100727873)

[3.6 З А К Љ У Ч Ц И: - 21 -](#_Toc100727874)

[4 ИЗВЈЕШТАЈ О ФИНАНСИЈСКОМ ПОСЛОВАЊУ ЗА 2021.ГОДИНИ - 22 -](#_Toc100727875)

[4.1 Остварени приходи и примици - 22 -](#_Toc100727876)

[4.2 Остварени расходи и издаци - 22 -](#_Toc100727877)

[4.3 ПЈТ 0005300 ЦЕНТАР ЗА СОЦИЈАЛНИ РАД - 24 -](#_Toc100727878)

[4.4 ПЈТ 0005301 СОЦИЈАЛНА ЗАШТИТА - 26 -](#_Toc100727879)

[5 Образложење буџетских позиција: - 27 -](#_Toc100727880)

[5.1 ПЈТ 0005300 ЦЕНТАР ЗА СОЦИЈАЛНИ РАД - 27 -](#_Toc100727881)

[5.1.1 ПРИХОДИ И ПРИМИЦИ - 27 -](#_Toc100727882)

[5.1.2 РАСХОДИ И ИЗДАЦИ (1+2+3) - 28 -](#_Toc100727883)

[5.1.3 ИМОВИНА, ОБАВЕЗЕ И ИЗВОРИ - 29 -](#_Toc100727884)

[5.1.4 ОБАВЕЗЕ И РАЗГРАНИЧЕЊА - 30 -](#_Toc100727885)

[5.1.5 ВЛАСТИТИ ИЗВОРИ - 30 -](#_Toc100727886)

[5.2 ПЈТ 0005301 СОЦИЈАЛНА ЗАШТИТА - 30 -](#_Toc100727887)

[5.2.1 Новчана помоћ - 30 -](#_Toc100727888)

[5.2.2 Додатак за помоћ и његу другог лица - 31 -](#_Toc100727889)

[5.2.3 Помоћ за оспособљавање за рад - 31 -](#_Toc100727890)

[5.2.4 Једнократне новчане помоћи - 32 -](#_Toc100727891)

[5.2.5 Породични смјештај - 33 -](#_Toc100727892)

[5.2.6 Накнада за личну инвалиднину - 33 -](#_Toc100727893)

[5.2.7 Помоћ и њега у кући - 34 -](#_Toc100727894)

[5.2.8 Смјештај у установу - 34 -](#_Toc100727895)

[5.2.9 Смјештај у властиту породицу - 35 -](#_Toc100727896)

[5.2.10 Здравствено осигурање корисника - 35 -](#_Toc100727897)

[5.2.11 Стамбено збрињавање - 36 -](#_Toc100727898)

[5.2.12 Помоћ за огрев - 36 -](#_Toc100727899)

[5.2.13 Трошкови рада љекарских комисија - 37 -](#_Toc100727900)

[5.2.14 Трошкови штампања и отпреме упутница - 37 -](#_Toc100727901)